Kerjasama maritim Malaysia-Indonesia-Singapura tingkat keselamatan perairan

JOHOR BAHRU, 29 Julai- Kerjasama Agensi Penguatkuasaan Maritim Malaysia (APMM) dengan Badan Keamanan Laut Republik Indonesia (BAKAMLA) dan Polis Pengawal Pantai Singapura (SPCG) dapat meningkatkan pertahanan di perairan Selat Melaka dan Laut China Selatan.  Pengarah Bahagian Penguatkuasaan dan Penyelarasan Maritim, Laksamana Muda Maritim Aminuddin Abdul Rashid berkata persefahaman bersama rakan strategik dapat mempercepat proses koordinasi, terutama melibatkan operasi pencarian. "Kerjasama secara latihan itu banyak. Kita buat secara optimum, rapi bersama. Dengan aset-aset BAKAMLA, kita ada (misi) mencari dan menyelamat Malindo. Begitu juga dengan pihak Singapura, kita ada membuat pertemuan kapal dan bot daripada aset Singapura dan Malaysia di persekitaran perairan Selat Melaka setahun dua kali. Malindo kita buat bersama setahun sekali," kata beliau.

(Laksamana Muda Maritim Aminuddin berkata persefahaman bersama rakan strategik dapat mempercepat proses koordinasi, terutama melibatkan operasi pencarian)

Sementara itu, Kepala BAKAMLA, Laksamana Madya TNI Doktor Aan Kurnia berkata, sebagai negara jiran ketiga-tiga negara perlu mengeratkan hubungan supaya lebih mudah untuk menjaga dan menghormati keudalatan negara masing-masing.  "Selain itu kita melaksanakan perkongsian maklumat jadi saling berbagi informasi tentang situasi keamanan laut dan saya menghormati kedaulatan Malaysia, saya menghormati kedaulatan Singapura dan kita semua saling menghormati dan saling membantu," kata beliau. Bagi Komander Polis Pengawal Pantai Singapura, SAC Cheang Keng Keong pula, kerjasama tersebut penting bagi menangani isu jenayah di kawasan perairan.  "Jadi saya amat gembira, kerjasama yang sangat berjaya dengan APMM dan BAKAMLA. Diharap kita dapat bekerjasama pada masa hadapan untuk meningkatkan keselamatan komuniti maritim di wilayah ini," katanya. Terdahulu, APMM menerima penghargaan daripada BAKAMLA susulan kerjasama menahan sebuah kapal tangki berdaftar dari Iran disyaki melakukan pemindahan minyak mentah secara haram bernilai RM1.4 bilion di perairan Indonesia, pada 7 Julai lalu.


Adly yakin tidak wujud sabotaj undi pada calon DUN Paroi

(Akar umbi hadir memberi sokongan kepada calon DUN Paroi Norwani Ahmat)

SEREMBAN, 29 Julai - Pengundi dan Penyokong Pakatan Harapan (PH) tidak akan memboikot calon Dewan Undangan Negeri Paroi menjelang Pilihan Raya Umum Dewan Undangan Negeri (PRU DUN ke-15) pada 12 Ogos ini.Naib Presiden Parti Amanah Adly Zahary berkata meskipun terdapat pelbagai isu ketidakpuasan hati berkenaan pencalonan di DUN itu, namun beliau yakin sifat mempertahankan Kerajaan Perpaduan utuh dalam setiap ahli."Saya tahu ada yang tidak puas hati (berkaitan pemilihan calon) tetapi semangat mengutamakan (parti) Amanah, PH dan Kerajaan Perpaduan lebih besar untuk kekal memimpin negara."Sebenarnya kita memberi peluang kepada calon-calon wanita dalam (parti) Amanah, jadi kita mengambil kira secara keseluruhan di seluruh 31 DUN, jadi kita mahu potensi wanita ini diangkat. "Kita melihat ramai potensi calon wanita, tahu latar belakang dan komiten dia (Norwani) dengan parti sebab itu kita memilih beliau (Norwani)," katanya ketika ditemui selepas penamaan calon DUN Paroi di sini, hari ini.Beliau berkata demikian ketika diminta mengulas sama ada akan wujud situasi boikot undi terhadap calon DUN Paroi iaitu Ketua Wanita Amanah Negeri Sembilan, Norwani Ahmat.

(Penyandang kerusi Mohamad Taufek Abd Ghani (kiri) dan Naib Presiden Parti Amanah Adly Zahary (kanan)/FOTO FB Adly Zahary

Terdahulu, media melaporkan 15 ketua cawangan Amanah menolak calon DUN Paroi kerana penyandang kerusi Mohamad Taufek Abd Ghani tidak dicalonkan kembali untuk bertanding kali ini.Malah mereka turut memberi isyarat tidak akan keluar mengundi sekiranya Mohamad Taufek tidak dicalonkan.Dalam pada itu, penyandang kerusi N.25 Paroi, Datuk Mohamad Taufek Abd Ghani menyokong penuh calon baharu Norwani Ahmat yang bertanding di DUN itu pada PRU DUN kali ini. "Soal tidak menjadi calon bukan isu besar, apa yang penting kita bekerja keras untuk memastikan calon yang dipilih kepimpinan tertinggi parti adalah calon terbaik untuk menang PRN nanti," katanya. DUN Paroi menyaksikan pertembungan tiga penjuru antara calon PH, Norwani Ahmat, Calon Perikatan Nasional, Kamarol Ridzwan Mohd Zain dan Parti Bebas Muhammad Syakir Fitri Sadri.Sebagai rekod, Mohamad Taufek merupakan penyandang DUN Paroi pada 2008 hingga 2013 atas tiket PAS dan kekal ADUN sejak 2018 menerusi Amanah.


Altimet bertanding satu lawan satu di Lembah Jaya

AMPANG, 29 Julai- Calon Pakatan Harapan (PH) N20 Lembah Jaya, Syed Ahmad Syed Abdul Rahman Alhadad atau lebih dikenali sebagai Altimet berharap penyertaannya dalam Pilihan Raya Umum Dewan Undangan Negeri Ke-15 (PRU DUN Ke-15) membuka ruang untuk menyelesaikan permasalahan setempat. Altimet berkata beliau mahu setiap rakyat mendapat akses saksama kepada inisiatif kerajaan negeri jika dipilih kelak. "Apa yang saya dapat daripada lapangan, kita nak jadikan Lembah Jaya ni kawasan mesra kepada semua lapisan masyarakat dan umur. "Lembah Jaya boleh menjadi tempat yang baik untuk anak-anak saya dan ibu bapa untuk bersara. Kita tidak mahu orang-orang ini merasakan tidak mempunyai apa-apa di sini," katanya selepas sesi penamaan calon bertempat di Dewan Dato Ahmad Razali, di sini.N20 Lembah Jaya menyaksikan pertembungan satu lawan satu antara Altimet dan calon daripada Perikatan Nasional (PN), Sharifah Haslizah Syed Ariffin atau Cikgu Sharifah.Memiliki sejumlah 65,650 pemilih berdaftar, N20 Lembah Jaya merupakan kerusi Dewan Negeri Selangor di bawah Parlimen Ampang.

(N20 menyaksikan pertembungan satu lawan satu di antara Altimet dan calon daripada Perikatan Nasional (PN), Sharifah Haslizah Syed Ariffin atau Cikgu Sharifah.)


573 kertas penamaan calon diterima, satu ditolak- SPR

PUTRAJAYA, 29 Julai- 573 kertas penamaan calon diterima Suruhanjaya Pilihan Raya (SPR) bagi Pilhan Raya Umum Dewan Undangan Negeri (PRU DUN) ke-15 dan Pilihan Raya Kecil Parlimen Kuala Terengganu.

Pengerusi SPR, Tan Sri Abdul Ghani Salleh berkata daripada jumlah itu, hanya satu kertas penamaan calon ditolak melibatkan calon Bebas bagi kerusi DUN Kota Lama, Kelantan."Secara keseluruhannya bilangan pertandingan mengikut penjuru adalah seperti berikut: satu lawan satu (181), 3 penjuru (51), 4 penjuru (13) dan 5 penjuru bagi DUN N34 Lunas, Kedah."Bilangan calon yang bertanding mengikut jantina adalah seperti berikut: lelaki seramai 501 orang, wanita seramai 71 orang," kata Abdul Ghani kepada media di sini. Calon tertua yang bertanding dalam PRU DUN Ke-15 berusia 80 tahun manakala calon termuda berusia 23 tahun. 252 Pasukan Penguat Kuasa Kempen Pilihan Raya ditubuh bagi memantau semua aktiviti calon ketika berkempen.

(Tan Sri Abdul Ghani Salleh berkata daripada jumlah itu, hanya satu kertas penamaan calon ditolak melibatkan calon Bebas bagi kerusi DUN Kota Lama, Kelantan.)


'Satu lawan satu' antara BN, PAS di Pulai Chondong dan Kemuning

(Muhd Fakhran Jusoh dan Azhar Salleh)

MACHANG, 29 Julai- Proses penamaan calon bagi Pilihan Raya Umum Dewan Negeri Kelantan Ke-15 bagi N.33 Pulai Chondong, N34 Temangan dan N35 Kemuning selesai apabila pusat penamaan calon bagi ketiga-tiga DUN di Bilik Gerakan Pejabat Tanah dan Jajahan Machang itu ditutup secara rasminya pada pukul 10.00 pagi tadi. N33 Pulai Chondong dan N35 Kemuning menyaksikan pertandingan satu lawan satu antara calon Barisan Nasional (BN) dan calon PAS. BN mempertaruhkan calon muda iaitu Muhd Fakhran Jusoh, manakala PAS mengekalkan penyandang kawasan itu, Azhar Salleh. Sementara di N35 Kemuning, Mohd Fakaruddin Ismail (BN) akan ditentang Ahmad Zhafran Md Noor (PAS).  N34 Temangan pula menyaksikan pertandingan tiga penjuru membabitkan calon BN-PH iaitu Abdul Kadir Othman, Fauzi Seman (Bebas) dan penyandang kerusi, Datuk Dr Mohamed Fadzli Hassan (PAS).Dalam pada itu, situasi di sekitar pusat penamaan calon di sini berjalan lancar apabila penyokong bagi kesemua parti bertanding mematuhi undang-undang ditetapkan. Tiada insiden atau provokasi dilakukan sepanjang proses penamaan calon berlangsung dengan kawalan ketat petugas keselamatan yang berada di lokasi sejak awal pagi.

(Penyokong BN-PH pada penamaan calon di perkarangan Bilik Gerakan Pejabat Tanah danJajahan Machang, Machang, Kelantan)


Proses penamaan calon di Kedah berjalan lancar - Polis

ALOR SETAR, 29 Julai- Proses penamaan calon di 17 Pusat Penamaan Calon (PPC) yang membabitkan 36 Dewan Negeri di Kedah berjalan lancar.Ketua Polis Kedah, Datuk Fisol Salleh berkata seramai 2, 694 pegawai dan anggotanya ditugaskan untuk mengawal keadaan dan situasi di semua kawasan terbabit."Kebanyakan kawasan mempunyai antara 200 hingga 500 penyokong malah ada yang 2,000 penyokong hadir untuk memberi semangat kepada parti masing-masing. "Paling ramai adalah di Baling iaitu hampir 5,000 penyokong."Tiada sebarang insiden tidak diingini berlaku dan proses penamaan calon berjalan lancar," katanya kepada pemberita pada sidang media di Ibu Pejabat Polis Kontinjen Kedah.

(Paling ramai adalah di Baling iaitu hampir 5,000 penyokong)


Proses penamaan calon berjalan lancar, tiada provokasi- KPN

(Anggota polis mengawal di sekitar Pusat Penamaan Calon bagi DUN N13 Kuang, N14 Rawang dan N15 Taman Templer di Pejabat Majlis Perbandaran Selayang hari ini/ BERNAMA)

KUALA LUMPUR, 29 Julai - Proses penamaan calon bagi Pilihan Raya Dewan Undangan Negeri ke-15 (PRU DUN ke-15) di enam negeri dan Pilihan Raya Kecil (PRK) Parlimen Kuala Terengganu berjalan lancar dan terkawal.Ketua Polis Negara, Tan Sri Razarudin Husain berkata menerusi pemantauan ke atas 173 pusat penamaan calon juga mendapati tiada sebarang provokasi dilaporkan daripada penyokong parti-parti politik serta individu yang bertanding.“PDRM juga membuat tinjauan menggunakan dron di enam negeri terlibat dan hasil penelitian saya dari Pusat Gerakan Bukit Aman mendapati proses penamaan berjalan dengan baik. Dron-dron itu juga akan digunakan untuk memantau perjalananpada hari mengundi nanti,” katanya.

(Ketua Polis Negara, Tan Sri Razarudin Husain/ BERNAMA)

PRN yang bermula hari ini melibatkan 36 Dewan Undangan Negeri (DUN) di Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36) dengan hari pengundian ditetapkan pada 12 Ogos, manakala pengundian awal pada 8 Ogos.Turut diadakan serentak adalah pilihan raya kecil (PRK) Parlimen Kuala Terengganu.Di Selangor, Ketua Polis Selangor Datuk Hussein Omar Khan berkata proses penamaan calon di kesemua 35 pusat penamaan calon adalah baik dan mengikut peraturan yang ditetapkan.“Pengundi yang bakal mengundi awal pada 8 Ogos ini dan mengundi pada 12 Ogos dinasihatkan agar mematuhi peraturan yang telah ditetapkan bagi mengelakkan daripada sebarang tindakan oleh pihak berkuasa,” katanya.Di Terengganu, Ketua Polis Terengganu Datuk Mazli Mazlan berkata 2,468 pegawai dan anggota telah digerakkan bagi memastikan keselamatan di 32 pusat penamaan calon selain kelancaran lalu lintas di negeri itu.“Semua parti politik dilihat patuh kepada arahan dan peraturan polis serta Suruhanjaya Pilihan Raya (SPR). Saya lihat semuanya lancar dan mereka juga berpuas hati dengan tempat berkumpul yang berjarak 50 meter dari Pusat Penamaan Calon dan tiada aduan diterima setakat ini,” katanya.Mazli berkata pihaknya juga akan memberi tumpuan lebih di tiga “lokasi panas” iaitu di Batu Enam, Wakaf Mempelam dan Kampung Buloh.Sementara itu, di Pulau Pinang, Ketua Polis Negeri Datuk Khaw Kok Chin berkata keadaan sama turut dilaporkan di 23 pusat penamaan di negeri itu tanpa sebarang insiden tidak diingini.

Di Kedah pula, kelihatan anggota polis mengawal di sekitar Pusat Penamaan Calon (PCC) di Dewan Kompleks Belia dan Sukan Negeri Kedah, Jalan Stadium Alor Setar dan Pejabat Daerah dan Tanah, Pokok Sena.Ketua Polis Kedah, Datuk Fisol Salleh turut serta dalam meninjau proses penamaan calon di kedua-dua lokasi.


Chow Kon Yeow berdepan calon PN di Padang Kota

(Chow Kon Yeow dan H'ng Koon Leng)

GEORGE TOWN, 29 Julai- Proses penamaan calon bagi tiga Dewan Undangan Negeri (DUN) melibatkan N.26 Padang Kota, N.27 Pengkalan Kota dan N.28 Komtar di Dewan Sri Pinang, di sini berjalan lancar.  Pegawai pengurus pilihan raya bagi ketiga-tiga DUN itu mengumumkan masing-masing DUN berkenaan menyaksikan pertandingan satu lawan satu.  N.26 Padang Kota menyaksikan pertembungan antara Ketua Menteri Pulau Pinang, Chow Kon Yeow yang mewakili Pakatan Harapan (PH) mencabar wakil daripada Perikatan Nasional (PN), H'ng Koon Leng.  N.27 Pengkalan Kota pula menyaksikan pertembungan antara S.Suthakaran daripada PN dan Wong Yue Harng (PH), manakala N.28 Komtar melibatkan Cheah Kim (PN) dan Teh Lai Heng (PH). Proses penamaan calon bagi kerusi DUN Seberang Jaya, Permatang Pasir dan Penanti turut melibatkan saingan satu lawan satu.  DUN N.10 Seberang Jaya akan ditandingi wakil PH iaitu Johari Kassim yang akan berdepan calon PN, Izhar Shah Ariff Shah, anak kepada bekas Adun Seberang Jaya, suatu ketika dulu.  Bagi kerusi DUN N.11 Permatang Pasir menyaksikan penyandangnya, Muhammad Faiz Fadzil (PH) yang juga Pengerusi Lembaga Kemajuan Ikan Malaysia (LKIM) bertembung calon PN iaitu Amir Hamzah.  DUN N.12 Penanti pula diwakili Zulkifli Bakar (PN) yang akan berdepan Roshidi Hussin (PH). Proses penamaan calon berjalan lancar dengan kehadiran Ketua Polis Pulau Pinang, Datuk Khaw Kok Chin yang memerhati setiap pergerakan proses itu. Sementara itu, DUN N0.2 Bertam menyaksikan persaingan sengit satu lawan satu antara Ahli Majlis Tertinggi Umno, Datuk Seri Reezal Merican Naina Merican sebagai calon Barisan Nasional (BN) dan calon PN, Khaliq Mehtab Mohd Ishaq.  Kedua-dua mereka mempunyai kekuatan tersendiri berikutan Reezal sebelum ini merupakan Ahli Parlimen Kepala Batas selepas berjaya menewaskan lawannya pada Pilihan Raya Umum Ke-14 (PRU-14).Khaliq Mehtab yang merupakan bekas ADUN Bertam juga berjaya menewaskan lawannya pada PRU-14.  Dalam pada itu, DUN N.01 Penaga menyaksikan satu lawan satu antara Ustaz Mohd Naim Saleh (BN) dan Ustaz Mohd Yusni Mat Piah (PN), manakala bagi N.03 Pinang Tunggal turut pertembungan antara Zainuddin Mohd (PH) dan Bukhori Ghazali (PN).

(Chow Kon Yeow dan H'ng Koon Leng)


Elak muat naik berkaitan 3R sepanjang tempoh berkempen- Fahmi

(Menteri Komunikasi dan Digital, Fahmi Fadzil)

SELAYANG, 29 Julai- Pengendali platform media sosial memperketat garis panduan komuniti penggunaan sepanjang tempoh kempen.Langkah dilaksana bagi mengelak pelanggaran undang-undang terutama salah laku membabitkan sentimen 3R (Royal, Race and Religion).Menteri Komunikasi dan Digital, Fahmi Fadzil berkata, pemantauan turut diperhebat PDRM serta Suruhanjaya Komunikasi dan Multimedia (SKMM)"Pihak berkuasa sangat sedia mengambil tindakan. Pengusaha atau platform-platform media sosial ini juga telah mengetengahkan 'communtiy guideline' atau garis panduan komuniti mereka untuk elak daripada kandungan yang tidak patut dimuat naik atau disebar luaskan," katanya.Tambah Fahmi pihaknya menjangkakan platform media sosial menjadi lebih rancak terutama menjelang hari pengundian 12 Ogos nanti. Sementara itu, beliau berkata kerajaan mengalu-alukan platform media penyiaran untuk menganjurkan program debat antara calon-calon yang bertanding dalam PRU DUN kali ini.Kata Fahmi program seumpama itu amat digalakkan kepada mana-mana platform media rasmi serta arus perdana untuk dipertonton kepada rakyat selaras dengan amalan demokrasi di negara ini."Kita mengalu-alukan semua media untuk turut terlibat menyediakan platform masing-masing bagi mengangkat wacana sehingga ke tahap debat juga supaya ia bukan hanya melempar tohmahan dan ejek-mengejek. Bagi saya sebagai negara yang mengamalkan demokrasi, kita mesti mempraktikkan politik matang termasuk amalan debat ini,"katanya.Beliau berkata demikian kepada pemberita di pusat penamaan calon Dewan Sekolah Menengah Kebangsaan Sungai Pusu, Gombak.

(Fahmi hadir ke pusat pusat penamaan calon Dewan Sekolah Menengah Kebangsaan Sungai Pusu, Gombak)


Tukar calon saat akhir, perkara biasa- Anwar

(Datuk Seri Anwar  ditemui media selepas bersarapan di sebuah restoran di Ampang Jaya)

AMPANG, 29 Julai- Pengerusi Pakatan Harapan (PH),Datuk Seri Anwar Ibrahim memaklumkan pertukaran saat akhir calon yang bertanding pada Pilihan Raya Dewan Undangan Negeri (PRU DUN) adalah proses biasa.Pertukaran yang melibatkan calon daripada partinya, Parti Keadilan Rakyat PKR semestinya dilakukan selepas melihat terdapat keperluan untuk berbuat demikian.Beliau memaklumkan bagi DUN Kota Damansara, pertukaran melibatkan Aidi Amin Yazid yang sebelum ini diumum sebagai calon, digantikan oleh Ketua Angkatan Muda Keadilan (AMK) Selangor Muhammad Izuan Ahmad Kasim."Itu perkara biasa kalau ada apa-apa keperluan, kita tukar contohnya di Kota Damansara dan di Terengganu dan satu di Kelantan."Itu proses biasa lagi pun dalam kes Izuan Kasim, Ketua AMK Selangor kita rasa wajar dan AMK telah minta saya pertimbangkan semula kerana ketiadaan calon mewakili AMK di Selangor,"katanya.Beliau menyatakan perkara itu ketika ditemui media selepas bersarapan di sebuah restoran di Ampang Jaya.Perdana Menteri yang juga Presiden PKR bagaimanapun tidak memperincikan kerusi Dewan Undangan Negeri (DUN) mana di Kelantan dan Terengganu yang terlibat dalam pertukaran saat akhir itu.Beliau berkata demikian ketika ditanya mengenai pertukaran saat akhir calon PKR di kerusi DUN Kota Damansara yang dimaklumkan Naib Presiden yang juga Pengerusi PKR Selangor Datuk Seri Amirudin Shari, lewat malam tadi.

(Muhammad Izuan Ahmad Kasim (KIRI) mewakili PH bertanding DUN Kota Damansara)


PRK Kuala Terengganu, satu lawan satu PH dengan PN

(Suasana proses penamaan calon di Dewan Masyarakat Bandaraya Kuala Terengganu)

KUALA TERENGGANU, 29 Julai- Kerusi Pilihan Raya Kecil, PRK Parlimen Kuala Terengganu bakal menyaksikan perebutan kerusi antara Pakatan Harapan PH dan Perikatan Nasional PN.  Senarai calon dimuktamadkan Pegawai Pengurus Pilihan Raya, Kuala Terengganu, Datuk Anuar Awang seusai proses penamaan calon pada pukul 10.30 pagi. PH diwakili, Azan Ismail manakala, Datuk Ahmad Amzad mewakili PN. Pilihan Raya Kecil bagi P.036 Kuala Terengganu merupakan PRK tunggal yang berlangsung serentak bersama PRU DUN ke-15. Sementara bagi DUN Ladang pula, calon PAS yang mewakili PN, Zuraida Md Noor berdepan dengan calon BN, Datuk Mohd Sabri Alwi.Perkara itu diumumkan oleh Pegawai Pengurus Pilihan Raya DUN tersebut, Suhailawati Saigal pada pukul 10.25 pagi di tempat yang sama. Seramai 69 anggota polis ditugaskan dalam memastikan kelancaran proses penamaan calon di Dewan Masyarakat Bandaraya Kuala Terengganu.


Aminuddin menentang tiga pesaing di Sikamat

(Calon yang bertanding di DUN N13 Sikamat (dari kiri) Ahmad Raihan (PN), Aminuddin Harun (PH), Bujang Abu (Bebas) danMohamad Hafiz (Bebas) selepas proses penamaan calon)

SIKAMAT 29 Julai- Penyandang kerusi Dewan Undangan Negeri (DUN) N.13 Sikamat, Datuk Seri Aminuddin Harun berdepan saingan empat penjuru dalam Pilihan Raya Umum (PRU) Dewan Negeri Sembilan Ke-15 pada 12 Ogos depan. Aminuddin adalah calon kedua yang menghantar borang pencalonan bagi bertanding kerusi tersebut.  "Setiap pertandingan ada risiko dan saya (komited) akan terus bekerja bagi memastikan kemenangan ini untuk terus bekerja menjaga kebajikan rakyat," katanya di sini.Beliau bakal berdepan tiga calon lain iaitu Ahmad Raihan Muhamad Hilal daripada Perikatan Nasional (PN) serta dua calon Bebas iaitu Bujang Abu dan Mohamed Hafiz.  Sementara itu, N.25 Paroi bakal menyaksikan pertembungan tiga penjuru melibatkan PN, Pakatan Harapan (PH) dan calon Bebas.  PH menamakan calon baru daripada Parti Amanah Negara (AMANAH) Norwani Ahmat, manakala PN menamakan Kamarol Ridzuan Mohd Zain yang memegang jawatan Timbalan Pesuruhjaya PAS I Negeri Sembilan dan Muhammad Syakir Fitri Sadri, 25, mewakil parti Bebas. Proses penamaan calon N.25 Paroi selesai pada pukul 10.30 pagi dengan pegawai pengurus pilihan raya, Dr Amru Al Haz Adnan mengesahkan tiada pencalonan ditolak.Dalam pada itu, N.02 Pertang bakal menyaksikan pertemuan satu lawan satu antara Barisan Nasional (BN) menentang PN.BN menamakan Ahli Parlimen Jelebu, Datuk Seri Jalaluddin Alias sebagai calon, manakala PN menamakan Amirudin Hassan yang menjawat jawatan Yang Dipertua PAS Kawasan Jelebu.  Proses penamaan calon N.02 Pertang selesai pada pukul 10.35 pagi dengan tiada pencalonan ditolak.

(Ahmad Raihan, Aminuddin Harun, Bujang Abu, dan Mohamad Hafiz)


DUN Kijal:  Bekas MB Terengganu, Ahmad Said dicabar Razali Idris

(Datuk Seri Dr Ahmad (BN) berhadapan Datuk Razali (PAS) bagi merebut kerusi DUN Kijal/ BERNAMA)

KEMAMAN, 29 Julai- Kerusi Dewan Undangan Negeri (DUN) Kijal di Terengganu, menyaksikan pertembungan satu lawan satu antara bekas Menteri Besar, Datuk Seri Dr Ahmad Said mewakili Barisan Nasional (BN) dan Ketua BERSATU Terengganu, Datuk Razali Idris mewakili PAS.Ahmad yang juga Pengerusi Badan Perhubungan UMNO negeri merangkap penyandang DUN Kijal menyerahkan borang penamaan jam 9.04 pagi manakala Razali jam 9.11 pagi di pusat penamaan calon di Dewan Sivik Kijal.Kedua-dua calon mengambil masa selama 15 minit sebelum proses berkenaan selesai tanpa sebarang bantahan.Pegawai Pengurus Pilihanraya N30 Kijal, Hanum Isa@Ghazali secara rasmi mengumumkan dua calon yang bertanding itu tepat jam 10.20 pagi tadi.  "Saya telah menyemak kertas -kertas penamaan dan setelah selesai disemak saya berpuas hati, memutuskan tiada yang ditolak. Dengan ini saya mengumumkan calon-calon disahkan bertanding dalam pilihan raya negeri N30 Kijal adalah seperti berikut, yang pertama Datuk Razali Idris dari parti PAS. Kedua,Datuk Seri Dr Ahmad Said dari BN," katanya.Terdahulu calon BN, Ahmad diiringi kira-kira 3,000 penyokong termasuk lebih 1,500 konvoi bermotosikal.

(Datuk Seri Dr Ahmad bersama para penyokongnya menuju ke pusat penamaan calon DUN Kijal di Dewan Sivik Kijal)

Sementara calon PAS, Razali diiringi kira-kira 1,000 penyokong tiba di perkarangan dewan jam 8.45 pagi.Proses penamaan calon bagi N30 Kijal berjalan lancar hasil kawalan ketat oleh pihak polis manakala penyokong kedua-dua parti bertanding berada pada jarak 25 meter daripada pagar pusat penamaan calon.  Kerusi DUN Kijal yang terletak di bawah Parlimen Kemaman mempunyai populasi 98 peratus pengundi Melayu manakala baki, dua peratus lagi adalah kaum Cina.


Tok Mat ditentang calon PN Rozmal Malaka di N27 Rantau

SENDAYAN, 29 Julai - Kerusi Dewan Negeri N.27 Rantau menyaksikan pertemuan satu lawan satu antara Barisan Nasional (BN) dan Perikatan Nasional (PN).BN menamakan penyandangnya yang juga Timbalan Presiden UMNO, Datuk Seri Mohamad Hassan manakala PN menamakan Rozmal Malaka sebagai calon bagi merebut kerusi itu.

Sementara itu, Dewan Negeri N.01 Chennah menyaksikan penyandang kerusi berkenaan yang juga Setiausaha Agung DAP, Anthony Loke Siew Fook akan bertemu lawannya dari Perikatan Nasional (PN) iaitu Rosmadi Arif bagi merebut kerusi itu. Dalam pada itu, kerusi Dewan Negeri N.13 Sikamat menyaksikan pertandingan empat penjuru antara Pakatan Harapan (PH), Perikatan Nasional (PN) dan Bebas.Menteri Besar Negeri Sembilan, Datuk Seri Aminuddin Harun akan ditentang calon PN Ahmad Raihan Muhamad Hilal manaka dua calon Bebas, Bujang Abu dan Hafiz Baharudin.


Mahdzir mahu ulangi kejayaan calon 'underdog' rampas DUN Pedu

PADANG TERAP, 29 Julai -Pengerusi Barisan Nasional (BN) Kedah, Datuk Seri Mahdzir Khalid mahu mengulangi kejayaannya pada 2004 sebagai calon ‘underdog’ di Dewan Undangan Negeri (DUN) Pedu.Menurut Mahadzir, situasi yang dialaminya kini hampir menyamai tahun 2004 apabila kembali bertanding DUN Pedu dan berjaya merampas kerusi berkenaan daripada wakil rakyat Pas.Kejayaan lalu itu bagaimanapun dianggapnya sebagai sejarah dan ia dijadikan panduan untuk disesuaikan dengan situasi masa kini yang jauh berbeza situasi politiknya.

"Saya bermula sebagai wakil rakyat di DUN Pedu dan pada masa itu saya merupakan calon bukan pilihan, juga bertanding melawan Pas. "Kali ini situasinya hampir sama dan saya yakin pengundi akan memberi peluang untuk saya berkhidmat di sini," katanya selepas diumumkan sebagai calon DUN Pedu oleh Pegawai Pengurus Pilihanraya, Iman Hazwan Abd Halim di Pusat Penamaan Calon (PPC) Pejabat Daerah dan Tanah Padang Terap, di sini.Dun Pedu menyaksikan Mahdzir akan bertembung satu lawan satu dengan penyandang kerusi berkenaan, Mohd Radzi Md Amin daripada Perikatan Nasional (PN-Pas).Pada PRU-14, Mohd. Radzi memenangi DUN Pedu menewaskan calon BN, Kama Noriah Ibrahim serta Hashim Idris dari PKR dengan majoriti 670 undi.Seramai 28,586 pemilih layak mengundi di kawasan DUN Pedu melibatkan 51 saluran mengundi kali ini.Mahadzir turut percaya momentum positif sebelum hari penamaan calon serta sokongan akar umbi akan berpihak kepada BN.“Saya nampak trend positif untuk BN dan PH di DUN Pedu dan DUN Kuala Nerang bawah Parlimen Padang Terap. Campuran undi BN-PH berdasarkan arus yang berlaku mampu berikan kemenangan.“Pengundi boleh fikirkan sebaiknya apa yang positif untuk kebaikan mereka. Saya lihat pertimbangan (pengundi) atas kebaikan masa depan, bukan emosi,” katanya.


Datuk Khizri lawan MB Sanusi di Jeneri

SIK, 29 Julai, -Persaigan bagi merebut kerusi Dewan Negeri N24, Jeneri menyaksikan pertandingan satu lawan satu antara calon Barisan Nasional (BN) Datuk Mohamad Khizri Abu Kassim mencabar calon Perikatan Nasional (PN), Datuk Seri Muhammad Sanusi Md Nor yang juga penyandang kerusi tersebut.

Pengumuman dibuat, Pegawai Pengurus Pilihan Raya, Mahamad Suhaimi Man sebaik tempoh penghantaran borang pencalonan ditutup.

Datuk Muhamad Khizri yang ditemui RTM memberitahu peluang untuk merampas kerusi N24 Jeneri adalah 50-50; meski pun berdepan cabaran besar berdasarkan populariti pesaing selaku Menteri Besar Kedah. Beliau menganggap Datuk Seri Muhammad Sanusi Md Nor bukan pilihan underdog di sini (Kedah).

Pada Pilihan Raya Umum ke-14 lalu, Muhammad Sanusi berjaya meraih undi 10,626 undi dengan majoriti sebanyak 2,455 undi sekali gus mengetepikan dua calon; Mahadzir Abdul Hamid mewakili BN-UMNO serta Mohd Nazri Abu Hassan dari PH-PPBM.

Sebelum ini beliau pernah bertanding di DUN Belantek pada 2008; memperoleh 7,974 undi, tewas dengan majorit 252 undi kepada Mohd Tajudin Abdullah, BN-UMNO yang mendapat 8,226 undi.

Datuk Mohamad Khizri Abu Kassim atau lebih dikenali dengan nama DMK berusia 45 tahun merupakan ahli perniagaan, juga merupakan Ketua UMNO Bahagian Sik 2023. Beliau berkelulusan ijazah Sarjana Muda Sastera dari Universiti Sains Malaysia.

(Kerusi DUN N.24 Jeneri menyaksikan saingan calon PN, Datuk Seri Muhammad Sanusi Md Nor lawan Datuk Muhamad Khizri Abu Kassim mewakili BN)

Sementara itu, persaigan bagi merebut kerusi Dewan Negeri N23, Belantek juga menyaksikan pertembungan satu lawan satu, menyaksikan calon PH di wakili Puan Mazli Saipi manakala PN diwakili Ahmad Sulaiman.

Pengumuman rasmi diumumkan oleh Pegawai Pengurus Pilihan Raya, Mohamad Hilmi Marzuki yang turut menyatakan tiada masalah atas pencalonan mereka selepas menerima borang pencalon oleh ke dua-dua calon tersebut.

Kedua mereka merupakan calon muka baharu ditampilkan pada Pilhan Raya Umum Dewan Negeri Kedah untuk kerusi N23 Belantek.

Mazli Saipi merupakan Timbalan Ketua Amanah, kawasan Sik merangkap Ketua Amanah Wanita Sik berusia 58 tahun dan mempunyai enam orang anak. Beliau berkelulusan ijazah Sarjana muda Pengajian Islam OUM 2023.

Beliau juga merupakan guru di Institut  Salman serta Pengusaha Kelas Asas Al Quran dan usahawan.

Manakala Ahmad Sulaiman, 63 tahun dari parti PAS, merupakan Naib Yang Dipertua Pas, kawasan Sik. Beliau berkelulusan Ijazah Sarjana Sains Kemasyarakatan dari  Universiti Sains Malaysia.

Kerusi N23 Belantek kosong berikutan ADUN Dewan Negeri Datuk Mohd Isa Shafie dari PAS meninggal dunia di Hospital Sultan Abdul Halim (HSAH) pada 14 jun lalu akibat jangkitan kuman enam organ utama.

Pada PRU ke-14 lalu allahyarham menewaskan calon BN dan PH dalam persaingan tiga penjuru dengan majoriti 2,574 undi.

PRU Dewan Negeri Kedah ke-15 kali ini, menyaksikan 28,006 orang pemilih layak mengundi bagi kawasan N23 Belantek melibatkan 53 saluran mengundi.


Ahmad Zahid iring tiga calon BN-PH di Pasir Mas

PASIR MAS, 29 Julai- Presiden UMNO, Datuk Seri Dr Ahmad Zahid Hamidi hadir memberikan sokongan kepada tiga calon Barisan Nasional (BN) dan Pakatan Harapan (PH) yang bertanding Dewan Undangan Negeri (DUN) di bawah Parlimen Pasir Mas ke pusat penamaan calon di Dewan Kolej Vokasional Pasir Mas, Bunut Susu di sini hari ini. Beliau tiba bersama para penyokong tiba kira-kira pukul 8.30 pagi sebelum meluangkan masa beramah mesra dan menyampaikan amanat kepada calon BN dan PH yang bertanding di DUN Tendong, Pengkalan Pasir dan MerantiAntara tiga calon yang akan bertanding merebut kerusi Dewan Undangan Negeri (DUN) adalah, Noor Hariri Mohamed Noor yang mewakili BN bagi DUN Tendong, Rushdan Mustafa (Amanah-Pengkalan Pasir) dan Zahri Omar (BN-Meranti).  Terdahulu, beliau bersama ratusan penyokong mengiringi calon sejauh 300 meter disertakan alunan selawat.

(Calon-calon BN-PH bagi Dewan Undangan Negeri (DUN) N11 Tendong Noor Hariri Mohamed Noor (tengah), DUN N12 Pengkalan Pasir Rushdan Mustafa (kanan) dan DUN N13 Meranti Zahri Omar (kiri)/ BERNAMA)


MB Selangor Amirudin hadapi saingan tiga penjuru di DUN Sungai Tua

GOMBAK, 29 Julai- Menteri Besar yang juga Pengerusi Pakatan Harapan Selangor, Datuk Seri Amirudin Shari mempertahankan kerusi DUN Sungai Tua bakal berhadapan pertandingan tiga penjuru. Beliau ditentang calon Perikatan Nasional (PN), Muhammad Hanif Jamaluddin dan calon bebas, Suman Gopal. Pegawai pengurus Pilihan Raya, Nor Azlina Abd Aziz memaklumkan pihaknya menerima tiga borang pencalonan bagi kerusi DUN Sungai Tua daripada Muhammad Hanif, Suman dan Amirudin masing-masing pada jam 9.10 pagi, 9.13 pagi dan 9.15 pagi."Saya sudah semak kertas pencalonan dan berpuas hati dengannya. Tiada kertas pencalonan ditolak," katanya.Muhammad Hanif merupakan Setiausaha Dewan Pemuda PAS, manakala Suman pernah bertembung dengan Amirudin dengan seorang calon Barisan Nasional (BN) dalam Pilihan Raya Umum ke-13 (PRU13) bagi kerusi DUN Batu Caves.Pada PRU ke-14, Amirudin, menang dengan majoriti 11,374 undi di DUN Sungai Tua selepas menewaskan tiga calon lain dari BN, PAS dan Bebas yang berentap dalam pertandingan empat penjuru di DUN berkenaan.

(Calon PH, Datuk Seri Amirudin pada hari penamaan calon bagi mempertahankan kerusi DUN Sungai Tua)


Mahfudz lawan Radhi Mat Din di N14 Alor Mengkudu

ALOR SETAR, 29 Julai - Perebutan Kerusi Dewan Negeri (N14) Alor Mengkudu menyaksikan pertembungan satu lawan satu antara Pengerusi Pakatan Harapan Kedah, Datuk Seri Mahfudz Omar dan bekas pemain bola sepak kebangsaan, Radhi Mat Din bagi tiket Perikatan Nasional.Pengumuman rasmi dibuat Suruhanjaya Pilihan Raya (SPR) di Pusat Penamaan Calon PPC Dewan Kompleks Belia Dan Sukan Negeri kedah, di sini pada pukul pukul 10.29 pagi.Kedua-dua calon sebelum ini pernah bertanding pada Pilihan Raya Umum ke -14 bagi merebut kerusi Parlimen Pokok Sena.Sementara itu, bagi kerusi Dewan Negeri (N12) Suka Menanti dan (N13) Kota Darul Aman turut menyaksikan pertandingan satu lawan satu.Penyandang DUN N12 Suka Menanti, Datuk Zamri Yusof akan bertemu dengan calon Perikatan Nasional (PN) Dzowahir Abd Ghani.Manakala bagi DUN N13 Kota Darul Aman, penyandang kerusi

kawasan itu Teh Swee Leong dari DAP bertemu dengan calon PN Chuan See Seng dari parti Gerakan.Sementara itu di Kulim, proses penamaan calon bagi dua Dewan Negeri bagi Parlimen Padang Serai turut berjalan lancar.DUN (N33) Merbau Pulas bakal menyaksikan pertembungan satu lawan satu membabitkan Barisan Nasional (BN) dan juga Perikatan Nasional (PN).Pegawai Pengurus N33, Abdul Halim Hassan berkata BN mengekalkan Datuk Asmadi Abu Talib sebagai calon bertanding yang akan bersaing bersama penyandang kerusi DUN itu iaitu Datuk Siti Aishah Ghazali yang mewakili PN.Bagi DUN Lunas, kerusi tersebut akan menyaksikan pertembungan lima penjuru diantara calon Pakatan Harapan (PH), Perikatan Nasional (PN) dan Bebas.Calon PH diwakili Pakatan Harapan Shamsul Anuar Abdullah, manakan calon PN diwakili Khairul Anuar Ramli.Manakala tiga calon Bebas masing-masing diwakili Rajenderan a/l Nadarajan, Arichindarem a/l Sinappayen dan Pannirselvam a/l Suppiah.


Program Silang Budaya, libatkan pelbagai komuniti kenali warisan budaya

(Timbalan Ketua Setiausaha MOTAC , Datuk Mohd Zamri Mat Zain)

MELAKA, 29 Julai- Pelbagai program yang memperkenalkan warisan budaya ketara dan tidak ketara bagi mengekalkan warisan seni budaya negara akan ditingkatkan.Timbalan Ketua Setiausaha (Pelancongan) Kementerian Pelancongan, Seni dan Budaya , Datuk Mohd Zamri Mat Zain berkata ini termasuk memperkenalkan aset warisan budaya negara melalui program silang budaya, antaranya “kebaya on the Go” yang melibatkan pelbagai komuniti. Beliau berkata pihaknya menerusi Jabatan Kebudayaan dan Kesenian Negara (JKKN) sedang giat melaksanakan pelbagai bentuk aktiviti bagi memastikan seni budaya negara dapat dipersembahkan ke peringkat akar umbi.  "Kita telah pun memanjangkan hasrat untuk warisan ketara dan tidak ketara dan budaya baju kebaya merupakan salah satu daripada manifestasi warisan 'tangible' yang nak kita ketengahkan di peringkat dunia InsyaAllah. "Kita dalam peringkat untuk pastikan bahawa hasrat kita untuk meningkatkan dan menaikkan salah satu daripada aset warisan ketara ini boleh diketengahkan," katanya.Mohd Zamri berkata demikian kepada pemberita pada Festival Merakyatkan Seni dan Budaya di Jalan Harmoni, Jonker Walk Melaka.

(Festival Merakyatkan Seni dan Budaya di Jalan Harmoni, Jonker Walk Melaka yang berlangsung malam tadi)

Turut diadakan dalam festival ini ialah Kenduri Muhibbah berkonsepkan cara masyarakat Baba dan Nyonya dikenali sebagai “Tok” Panjang.Ia adalah Meja Makan Panjang dalam istilah peranakan dengan pelbagai juadah halal dimasak cara peranakan Baba Nyonya yang mendominasi kawasan persiaran Jonker Walk.


Sedia rumah mampu milik, tingkatkan kualiti hidup rakyat Selangor

SHAH ALAM, 28 Julai- Kerajaan Negeri Selangor komited dalam menyediakan rumah berkualiti, selesa dan lengkap demi kesejahteraan rakyat khususnya di negeri itu.Menteri Besar Selangor Datuk Seri Amirudin Shari menyempurnakan majlis pecah tanah projek pangsapuri Idaman Cahaya, fasa ketiga projek Rumah Idaman MBI di Cahaya Alam.Projek Permodalan Negeri Selangor Bhd. (PNSB) dengan kerjasama MGB Bhd. (MGB) ini menyediakan pilihan rumah mampu milik."Kira-kira 1,853 unit bagi kesemua blok di sini dengan tanah seluas 16.52 ekar," katanya ketika ditemui RTM.Projek Rumah Idaman MBI, menyasarkan matlamat untuk membina 7,210 unit rumah mampu milik, dan setiap unit akan dilengkapi penghawa dingin, peti sejuk, almari pakaian, kabinet dapur, televisyen dan pemanas air.Bagi kriteria kelayakan, pemohon mestilah warganegara Malaysia berumur 18 tahun ke atas dengan keutamaan diberi kepada mereka yang bekerja atau menetap di Selangor.Bagaimanapun, pembeli disasarkan daripada kumpulan berpendapatan isi rumah bawah RM10,000 sebulan dan tiada pemilikan hartanah terdahulu di Selangor.


Penutupan jalan di ibu negara sempena memperingati Tun Doktor Ismail

KUALA LUMPUR, 28 Julai- Laluan Jalan Raja di Dataran Merdeka ditutup sementara kepada lalu lintas selama tujuh hari bermula 8.00 malam tadi.Penutupan itu bersempena dengan sambutan Majlis Memperingati Negarawan Tun Doktor Ismail Al-Haj - Tonggak Perpaduan Negara. Menurut kenyataan Kementerian Komunikasi dan Digital, "majlis tersebut merupakan antara pengisian sambutan Bulan Kebangsaan 2023." Susulan penutupan laluan tersebut, trafik dari arah Jalan Sultan Hishamuddin dilencongkan ke Leboh Pasar Besar. Manakala trafik dari Jalan Tuanku Abdul Rahman dilencongkan ke Jalan Tun Perak dan Jalan Kinabalu. Orang ramai dinasihat untuk rancang perjalanan sepanjang tempoh 28 Julai, bermula 8.00 malam sehingga pukul 5.00 pagi pada 3 Ogos (Rabu).

(Tangkap layar kenyataan media Kementerian Komunikasi dan Digital)


KKDW galak wanita, beliawanis dalami pendidikan TVET

DUNGUN, 28 Julai- Kementerian Kemajuan Desa dan Wilayah (KKDW) mensasarkan 60 peratus golongan wanita di negara ini dalam guna tenaga wanita dalam pelbagai bidang. Sasaran itu meningkat lima peratus berbanding sebelum ini bagi memberi ruang dan peluang kepada golongan tersebut.Timbalan Menteri KKDW Datuk Rubiah Wang berkata, usaha itu seterusnya diperkasakan dengan menggalakkan lebih ramai golongan wanita menceburi bidang Pendidikan dan Latihan Teknikal dan Vokasional (TVET) Khas Wanita seperti yang diumumkan oleh Timbalan Perdana Menteri Datuk Seri Dr Ahmad Zahid Hamidi. TVET Khas Wanita itu bakal membuka peluang memperkasa kaum wanita dalam bidang kemahiran hasil kerjasama universiti teknikal di peringkat diploma serta sijil dengan pengambilan pertama seramai 15,000 pelajar. "Kita akan meningkatkan penyertaan wanita dalam bidang teknikal kerana kita ingin pastikan kerana guna tenaga semakin ramai dalam kalangan wanita. Kalau kini kita 55 peratus sasaran kita 60 peratus."Jadi kita juga menyediakan peluang TVET untuk wanita baru-baru ini baru diumumkan Timbalan Perdana Menteri sebagai menteri telah mengumumkan TVET wanita akan diadakan melalui RISDA," katanya selepas menyempurnakan program Himpunan Wanita Madani yang dihadiri hampir seribu pengunjung di Kompleks Sukan Ketengah, Bandar Al Muktafi Billah Shah, di sini.Program Himpunan Wanita Madani diserikan dengan pengisian ilmiah menerusi perkongsian tips penjagaan kesihatan wanita oleh doktor pempengaruh terkenal di media sosial iaitu Dr. Malar Santhi Santherasegapan atau Dr Malar.


Jalin kerjasama dengan masyarakat peribumi, pulihara Harimau Malaya

KUANTAN, 28 Julai- Masyarakat peribumi perlu diiktiraf sebagai pihak yang memainkan peranan penting dalam usaha menyelamatkan spesies Harimau Malaya yang semakin terancam.  Pemangku Raja Pahang, Tengku Hassanal Ibrahim Alam Shah Al Sultan Abdullah Ri’ayatuddin Al Mustafa Billah Shah bertitah, kerjasama erat perlu dibentuk bersama mereka dalam memperkasakan usaha pemuliharaan tersebut. Ia berikutan komuniti berkenaan lebih mengenali alam semula jadi dan hidupan liar sekali gus membantu usaha memperkasakan pemuliharaan berkenaan. "Kita mesti mengakui peranan penting masyarakat yang hidup berdekatan Harimau Malaya. Masyarakat ini bukan pihak berkepentingan, mereka merupakan rakan dalam usaha pemuliharaan."Kita mesti memupuk kerjasama yang kukuh bersama mereka, memperkasa mereka sebagai penyelamat Harimau Malaya dan sebagai penjaga dan rakan kongsi dalam usaha pemuliharaan biodiversiti," titah baginda dalam Persidangan 1st Pahang Tiger Summit di Hotel Zenith di sini.Perkara itu bukan sekadar melindungi spesies berkenaan tetapi ia termasuk pemeliharaan habitat dan keseimbangan ekosistem semulajadi. Exco Kerajaan Tempatan, Perumahan, Alam Sekitar dan Teknologi Hijau Negeri Pahang, Datuk Seri Johari Harun turut hadir dalam majlis itu. Kerajaan Pahang terus komited menjaga kawasan perlindungan dengan mewartakan kawasan seluas 134,183 hektar tanah rizab bagi Harimau Diraja Al-Sultan menjelang akhir 2028.


Notis penutupan jalan di Selangor, bagi kelancaran proses penamaan calon

KUALA LUMPUR, 28 Julai- Beberapa jalan utama di Selangor akan ditutup sementara pada Sabtu (esok) bagi memberi kelancaran pada hari penamaan calon PRU DUN ke-15.Polis Kontinjen Selangor memaklumkan, penutupan itu bermula pukul 7.00 pagi dan dijangka selesai pada tengah hari.Antaranya jalan utama menuju ke Sekolah Menengah Kebangsaan Sungai Pusu, Gombak dan jalan utama menghala ke Majlis Perbandaran Selayang. Bagi kawasan Ampang Jaya, penutupan melibatkan Jalan Pandan Ilmu menuju ke Dewan Majlis Perbandaran Ampang Jaya (MPAJ) Pandan Indah dan sekitar Dewan Dato Ahmad Razali.Pengguna dinasihat merancang perjalanan dan menggunakan jalan alternatif bagi mengelak kesesakan.


Perkhidmatan internet Starlink lebih kompetitif dari segi kos - Fahmi

(Fahmi Fadzil (tengah) ketika merasmikan Pakej Rahmah Pelan JalurLebar Tetap (Home Internet) Allo di Kuala Lumpur/Foto FB Fahmi Fadzil)

KUALA LUMPUR, 28 Julai- Perkhidmatan internet satelit Starlink lebih kompetitif dari segi kos, iaitu menerusi aplikasi Broadband Wireless Access (BWA) yang menggunakan teknologi satelit.Selain menepati keperluan masyarakat di kawasan pedalaman, dengan mengambil kira kemampuan capaian internet yang lebih pantas serta meluas.Menurut Menteri Komunikasi dan Digital, Fahmi Fadzil teknologi itu mampu digunakan hampir 100 peranti dalam satu-satu masa."Sebenarnya dari segi pengamatan Kementerian Komunikasi dan Digital serta Suruhanjaya Komunikasi dan Multimedia Malaysia (SKMM), dari segi kesesuaian ia paling sesuai digunakan bagi komuniti yang terpencil di kawasan pedalaman yang langsung tidak ada apa-apa liputan. "Di situ bila kita teliti konsep 'plug and play', sebenarnya pengusaha internet satelit ini bukan Starlink satu-satunya, ada banyak tetapi dari segi kos kita lihat pada waktu ini yang agak kompetitif kalau nak dibandingkan, Starlink mampu memberi sedikit bantuan dari segi itu," katanya.

(Menteri Komunikasi dan Digital, Fahmi Fadzil/Foto FB Fahmi Fadzil)

Beliau berkata demikian selepas melancarkan Pakej Rahmah Pelan Jalur Lebar Tetap (Home Internet) Allo, di sini hari ini.


Calon PKR diminta berkempen dalam suasana harmoni, sihat

KUALA TERENGGANU, 28 Julai- Perdana Menteri, Datuk Seri Anwar Ibrahim hadir ke majlis penyampaian watikah kepada calon bertanding bagi kawasan Dewan Undangan Negeri (DUN) Terengganu dan Kelantan.Beliau merangkap Presiden Parti Keadilan Rakyat (PKR) juga mahu calon PKR berkempen dalam suasana harmoni dan sihat.  Seramai enam calon PKR yang akan bertanding di DUN Kelantan dan empat termasuk calon bertanding di Parlimen Kuala Terengganu pada Pilihan Raya Kecil menerima watikah pencalonan.  Hadir sama ke majlis tertutup itu, Naib Presiden PKR, Nik Nazmi Nik Ahmad dan Presiden Parti Amanah Negara (Amanah), Datuk Seri Mohamad Sabu. Beliau berkata demikian pada Majlis Penyerahan Watikah Kepada Calon Keadilan di Kuala Terengganu.


Produk minuman Si Hulk akan dikaji semula - Mohd Na'im

KUALA LUMPUR, 28 Julai- Kandungan produk minuman kesihatan jenama "Si Hulk" akan dikaji kerana dikhuatiri mempunyai unsur-unsur yang tidak baik.Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata pihaknya telah meminta kerjasama Pusat Sains Kemanusiaan, Universiti Malaysia Pahang (UMP) untuk membantu dalam kajian tersebut.  "Dalam masa yang sama juga, pagi tadi saya sempat bercakap dengan Profesor Madya Dr Mahyuddin daripada UMP, saya minta bantuan dia sebab kita sekarang ini ada isu berkaitan minuman tersebut. Wallahualam kemungkinan air itu telah mempengaruhi, jadi saya telah minta bantuan Mahyuddin untuk melihat perkara itu memandangkan beliau pernah menulis kajian mengenai sihir. Kajian tersebut akan dilihat kemudian," katanya setelah melancarkan Produk Baharu Simpan Selamat Al Saleem Ar-Rahnu Yayasan Pembangunan Ekonomi Islam Malaysia (YaPEIM) di ibu negara. Beliau turut menyeru orang ramai yang mempunyai sebarang maklumat berkenaan kumpulan ajaran sesat tersebut agar tampil dan membuat laporan kepada pihak berkuasa supaya penularan ajaran ini dapat dibanteras segera.  Si Hulk atau singkatan kepada 'Society of Islamic Holisticism Universal Linkage Knowledge' pada mulanya dikatakan beroperasi sebagai perniagaan air minuman yang dicampur madu oleh pengasasnya dan dijual pada harga RM70 sekotak.  Malah, ia juga dipromosikan sebagai penawar COVID-19 pada 2021 sehingga Kementerian Kesihatan Malaysia (KKM) mengeluarkan kenyataan amaran terhadap produk berkenaan.  Minggu lalu, media melaporkan status terkini kilang air Si Hulk yang berada di Johor, Selangor dan Indonesia sudah ditutup selepas sijil halal mereka ditarik semula kerana tidak mematuhi piawaian ditetapkan pada 3 Jun 2021.

(Malah, ia juga dipromosikan sebagai penawar COVID-19 pada 2021 sehingga Kementerian Kesihatan Malaysia (KKM) mengeluarkan kenyataan amaran terhadap produk berkenaan.)


Belia Terengganu ditawar peluang pekerjaan lebih luas

DUNGUN, 28 Julai- Peluang pekerjaan yang lebih luas ditawarkan kepada golongan belia jika Kerajaan Perpaduan berjaya merampas pentadbiran di Terengganu pada Pilihan Raya Umum Dewan Undangan Negeri ke-15 (PRU DUN ke-15).Timbalan Perdana Menteri, Datuk Seri Dr Ahmad Zahid Hamidi berkata jaminan itu diberikan dengan mengambil kira peratusan tinggi melibatkan golongan tersebut. "Kalau kita lihat, kumpulan belia merupakan 30 peratus daripada penduduk di negara ini. Kalau kita campurkan mereka yang berumur 31 hingga 40 tahun, ia lebih besar dan lebih daripada 51 peratus berada dalam lingkungan umur 40 tahun ke bawah. Ini adalah aset negara. Saya yakin jika pentadbiran kerajaan Terengganu berubah selepas 12 Ogos ini, saya hampir pasti dan saya akan pantau bahawa pemimpin kita yang akan mengambil alih kerajaan Terengganu pasti akan memberikan keutamaan kepada golongan belia untuk diberikan peluang kerjaya yang lebih besar lagi," katanya ketika berucap pada program Himpunan Lestari Generasi Unggul di Kompleks Sukan Ketengah Bandar Al Muktafi Billah Shah, di sini.Pada program itu beliau turut mengumumkan peruntukan sebanyak RM149.3 juta bagi pelaksanaan tiga projek pembinaan jalan baharu, naik taraf jalan dan penggantian jambatan serta pembinaan sistem retikulasi bekalan air luar bandar di Terengganu.  Sementara itu katanya, bagi memperkasakan kemajuan belia dan beliawanis di Terengganu, Kementerian Kemajuan Desa dan Wilayah (KKDW) bersetuju memperuntuk geran tambahan sebanyak RM100 kepada Persatuan Belia Gabungan Lembaga Kemajuan Terengganu Tengah (Ketengah).

(Pada program itu beliau turut mengumumkan peruntukan sebanyak RM149.3 juta bagi pelaksanaan tiga projek pembinaan jalan baharu, naik taraf jalan dan penggantian jambatan, serta pembinaan sistem retikulasi bekalan air luar bandar di Terengganu.)


Barisan Kabinet diberi amaran tidak seleweng hasil bumi - PM

DUNGUN, 28 Julai- Perdana Menteri, Datuk Seri Anwar Ibrahim sekali lagi memberi amaran terhadap barisan Kabinet Kerajaan Perpaduan untuk tidak mengambil hasil bumi sewenang-wenangnya. Menurut Anwar, beliau tidak akan berkompromi dengan mana-mana pihak dan akan mengambil tindakan melucutkan jawatan mereka jika didapati bersalah.  Tambahnya, Kerajaan Perpaduan hari ini di bawah pimpinannya kekal mengamalkan tadbir urus untuk cerminan rakyat.  "Saudara, rakyat harus tahu mengapa kita minta memberi kerjasama kepada kerajaan, apa bezanya dengan yang lalu, beza terbesar ialah bahawa kerajaan ini tidak mengizinkan mana-mana menteri atau pemimpin kerajaan mengambil satu inci tanah kerajaan atau satu ekar balak dilarang sama sekali, kalau berlaku itu mereka akan tersingkir daripada jawatan mereka," katanya selepas merasmikan Program Sentuhan Kasih Desa Terengganu di Kompleks Sukan Lembaga Kemajuan Terengganu Tengah (Ketengah), Bandar Al Muktafi Billah Shah, di sini. Turut hadir, Timbalan Perdana Menteri yang juga Menteri Kemajuan Desa Dan Wilayah, Datuk Seri Dr Ahmad Zahid Hamidi dan Pengerusi Lembaga Ketengah, Datuk Seri Dr Ahmad Said.


Rangkuman persiapan akhir SPR menjelang proses penamaan calon

KUALA LUMPUR, 28 Julai- Petugas Suruhanjaya Pilihan Raya (SPR) melakukan persiapan akhir menjelang hari penamaan calon Pilihan Raya Umum Dewan Undangan Negeri ke-15 (PRU DUN ke-15) esok.Di Selangor, persiapan pusat penamaan calon berjalan lancar. Hasil pemantauan Radio Televisyen Malaysia (RTM) di tiga pusat penamaan calon di Sabak Bernam dan Sungai Besar, petugas pilihan raya sedang membuat pemeriksaan akhir bagi melancarkan perjalanan proses penamaan calon esok.  Tahap kesiapsiagan pusat penamaan calon bagi kawasan N03 Sungai Panjang, N02 Sabak dan N04 Sekinchan dilihat berada dalam keadaan baik.  Semua kelengkapan peralatan yang diperlukan sudah ditempatkan di dalam dewan berkenaan.Sementara itu, di Negeri Sembilan, persiapan menjelang proses penamaan calon bagi N31 Bagan Penang berjalan dengan lancar.Persiapan berkaitan gerak kerja, kemudahan dan soal keselamatan telah dilaksanakan sejurus SPR mengumumkan tarikh-tarikh penting.Kelancaran menjelang proses penamaan calon esok juga mendapat kerjasama daripada pihak Ibu Pejabat Polis Daerah (IPD) Port Dickson.Di Kelantan pula, SPR berpuas hati dengan kelancaran persediaan bagi proses penamaan calon bagi PRU DUN ke-15 di Gua Musang.Menurut Pegawai Pengurus Pilihan Raya DUN N43 Nenggiri, Zulkarnain Ismail, segala persiapan telah dilakukan di tahap maksimum dan berjalan lancar. "Pusat penamaan calon bagi Parlimen Gua Musang meliputi tiga kawasan DUN terdiri N43 Nenggiri, N44 Galas dan DUN N45 Paloh."Untuk proses penamaan, hanya calon, pencadang dan penyokong sahaja dibenarkan masuk ke pusat penamaan calon esok," katanya kepada pemberita selepas meninjau persiapan akhir di Pejabat Tanah dan Jajahan Gua Musang, di sini.Dalam pada itu, di Kulim, Kedah  tinjauan RTM mendapati kerja-kerja memasang dan menyiapkan pentas utama serta susun atur dewan sedang giat dijalankan SPR dan pihak kontraktor di Kompleks Sukan Kulim Hi-Tech Park (KHTP) menjelang hari penamaan calon.Tinjauan pada petang tadi turut mendapati sebuah khemah utama telah didirikan di hadapan kompleks tersebut bagi tujuan pengumuman rasmi proses penamaan calon esok.

(Di Selangor, persiapan pusat penamaan calon berjalan lancar.)


Pakej Rahmah Allo tawar harga langganan RM69 sebulan

KUALA LUMPUR, 28 Julai- Pakej Rahmah Jalur Lebar Tetap Allo bakal memanfaatkan golongan sasar seperti B40, veteran, Orang Kurang Upaya (OKU) serta warga emas pada harga mampu milik.Mereka boleh menikmati pakej berkelajuan 100 Mbps dengan data tanpa had pada harga RM69 untuk kontrak langganan 24 bulan.Menteri Komunikasi dan Digital, Fahmi Fadzil berkata inisiatif itu merupakan usaha rintis kerajaan membantu merapatkan jurang digital dalam kalangan masyarakat."Saya berhasrat untuk berbincang dengan pihak Allo dan pihak Tenaga Nasional Berhad (TNB) sekali dengan Suruhanjaya Komunikasi dan Multimedia Malaysia (SKMM) untuk meneliti bagaimana mungkin pihak Allo boleh membantu."Menjadi salah satu daripada cara kita menyelesaikan masalah kesalinghubungan, bagi tiga peratus kawasan berpenduduk yang terakhir, yang pada waktu ini tidak ada 'connectivity', tidak ada liputan, tidak ada internet," katanya.

(Menteri Komunikasi dan Digital, Fahmi Fadzil)

Beliau ditemui media pada Majlis Pelancaran Pakej Rahmah Jalur Lebar Tetap (Home Internet) Allo, di sini hari ini.Jelasnya, penjenamaan semula Pakej Perpaduan kepada Pakej Rahmah dibuat bagi memperingati inisiatif yang dilaksanakan Allahyarham Datuk Seri Salahuddin Ayub semasa menjadi Menteri Perdagangan Dalam Negeri dan Kos Sara Hidup.


2,468 pegawai, anggota polis bertugas di 32 pusat penamaan calon

KUALA TERENGGANU, 28 Julai- Polis Terengganu menggerakkan 2,468 pegawai dan anggotanya bagi memastikan kelancaran proses di 32 pusat penamaan calon, esok.Perkara itu dinyatakan Ketua Polis Terengganu, Datuk Mazli Mazlan selepas membuat tinjauan di Pusat Penamaan Calon Parlimen Kuala Terengganu, di sini hari ini."Kesemua pusat penamaan calon sudah bersedia untuk esok, anggota PDRM sahaja kita ada lebih kurang 2,468 kekuatan yang akan mengawal dan menjaga keselamatan dan melancarkan lalu lintas di setiap pusat," katanya.

(Ketua Polis Terengganu, Datuk Mazli Mazlan)

Calon serta penyokong juga dinasihati mematuhi peraturan pilihan raya ditetapkan.Ini agar perjalanan proses demokrasi di negeri itu yang bermula esok hingga 12 Ogos berjalan lancar tanpa sebarang insiden yang boleh merugikan mana-mana pihak.

Ops Cantas bagi kelancaran aktiviti kempenMazli turut mengumumkan pelancaran Ops Cantas bagi memastikan aktiviti kempen di negeri itu berjalan lancar.  26 kumpulan terdiri daripada anggota dan pegawai polis Kontinjen Bukit Aman dan Johor ditugaskan memantau aktiviti berkempen sepanjang PRU DUN ke-15 Terengganu dan Pilihan Raya Kecil Parlimen Terengganu.  "Kita juga telah melancarkan Ops Cantas di mana kita mendapatkan bantuan dari Bukit Aman dan juga kontinjen Johor."26 pasukan Ops Cantas terdiri daripada satu pegawai dan anggota membuat risikan dan memantau perjalanan pilihan raya."Mereka akan megambil tindakan terhadap mana-mana pihak melanggar peraturan di bawah pilihan raya," menurutnya.


Kembara Merdeka Jalur Gemilang teruskan konvoi ke Johor

MERSING, 28 Julai- Kembara Merdeka Jalur Gemilang (KMJG) 2023 meneruskan perjalanan konvoi dengan menjelajah ke negeri Johor.Konvoi selama tiga hari, yang bermula hari ini hingga 30 Julai, melibatkan perjalanan sejauh 520 kilometer.  Johor merupakan destinasi selepas Pahang, dengan merentasi tujuh daerah bermula di Mersing, Kota Tinggi, Johor Bahru, Kulai, Kluang, Batu Pahat dan berakhir di Muar.  Pengarah Jabatan Penerangan Negeri (JAPEN) Johor, Naim Fahmi Ahmad Tajuddin berkata sepanjang konvoi, pelbagai aktiviti menarik diatur bersama komuniti setempat.Ia dalam usaha menyemarakkan lagi sambutan kemerdekaan dan meningkatkan semangat patriotik dalam diri setiap individu.  "Pelbagai acara ditentukan di peringkat 'pit stop' termasuk pertandingan mewarna kanak-kanak, kita adakan nyanyian lagu patriotik."Kemudian ada pertandingan sayembara puisi, sajak yang kesemua kita laksanakan itu bertujuan memupuk semangat patriotik dan merdeka dalam kalangan rakyat tanpa mengira latar belakang kaum, agama, bangsa dan budaya," katanya kepada pemberita, di sini.

(Pengarah Jabatan Penerangan Negeri (JAPEN) Johor, Naim Fahmi Ahmad Tajuddin)

Sebanyak 40 buah kenderaan, melibatkan 73 anggota daripada pelbagai agensi kerajaan dan swasta terlibat dalam konvoi itu. Kembara Merdeka Jalur Gemilang 2023 kemudian akan diteruskan oleh JAPEN Melaka pada 30 Julai di Sungai Rambai, Melaka.


Dua juta penduduk telah menerima manfaat Jualan Rahmah

KOTA BHARU, 28 Julai- Sejak dilancarkan Jun lalu, dua juta penduduk di negara ini telah menerima manfaat daripada Jualan Rahmah, membabitkan nilai jualan berjumlah RM50 juta.  Timbalan Menteri Perdagangan Dalam Negeri dan Kos Sara Hidup, Fuziah Salleh berkata angka itu dapat dicapai hasil kerjasama erat daripada rakan strategik di seluruh negara. Setakat ini pihaknya telah memperkenalkan tiga konsep Jualan Rahmah antaranya penjualan dalam premis, luar premis dan secara bergerak.  Bagi Jualan Rahmah bergerak, kini sudah ada 331 lori pelbagai kapasiti yang akan masuk ke setiap kampung. Angka itu dijangka bertambah sehingga akhir tahun ini susulan peningkatan Jualan Rahman sebanyak dua kali sebulan di setiap Dewan Undangan Negeri (DUN).  "Kita sudah pun menyantuni dalam dua juta pengunjung yang telah mendapat manfaat daripada Jualan Rahmah, nilai ialah RM50 juta, alhamdulillah."Rakyat Malaysia telah mendapat manfaat daripada Jualan Rahmah dalam tiga konsep itu dengan diskaun hingga 30 peratus," katanya kepada pemberita di sini hari ini.

(Timbalan Menteri Perdagangan Dalam Negeri dan Kos Sara Hidup, Fuziah Salleh)

Dalam pada itu, Fuziah memberitahu Program Jualan Rahmah di Kelantan mencatat jualan hampir RM3.48 juta, melibatkan lebih 56,000 penduduk. Penganjuran dilihat memberi kesan positif kepada rakyat, dengan membolehkan mereka menikmati subsidi kerajaan dan meringankan kos sara hidup.


Bekal barangan palsu, tiga individu didenda lebih 600,000

IPOH, 28 Julai- Dua pengurus dan seorang pengarah syarikat didenda lebih RM607,000 oleh Mahkamah Sesyen Ipoh atas dua pertuduhan membekal barangan palsu.Kes dibicarakan Hakim, Norashima Khalid dan tertuduh iaitu  Yap Yin Keat 51 tahun, Yap Kian Seng 61 tahun dan Sun Hai Xian berumur lingkungan 40-an.Mengikut kertas pertuduhan, tertuduh didapati memiliki serta membekalkan barangan dagangan palsu sebanyak 4,342 unit pasang kasut serta selipar jenama Adidas dan Nike.  Kesalahan itu dilakukan di Hala Perusahaan Kledang Utara 4, Kawasan Perindustrian Menglembu, Perak pada dua tahun lepas.  Pendakwaan dikendalikan Pegawai Pendakwa Kementerian Perdagangan Dalam Negeri dan Kos Sara Hidup (KPDN) Perak, Muhammad Ridzuan Abd Rahim manakala ketiga-tiga tertuduh diwakili Peguam, Mohd Fitri Asmuni dan Mohd Asri Otsman.  Bagi kedua-dua pertuduhan, tertuduh didakwa mengikut seksyen 8(2)(c) Akta Perihal Dagangan 2011 yang boleh dihukum di bawah Seksyen 8(2(a) dan Seksyen 8(2(b) Akta yang sama.  Mahkamah kemudian membenarkan jaminan RM15,000 terhadap kesemua tertuduh.  Kes akan dibicarakan di Mahkamah Tinggi bagi proses rayuan.

(Mahkamah kemudian membenarkan jaminan RM15,000 terhadap kesemua tertuduh)


Hampir RM50 juta diluluskan KPKT bina kiosk dengan panel solar

SEPANG, 28 Julai - Peruntukan sebanyak RM49.14 juta diluluskan Kementerian Pembangunan Kerajaan Tempatan (KPKT) kepada 113 Pihak Berkuasa Tempatan (PBT) bagi pembinaan dan menaik taraf 3,173 kiosk perniagaan yang dilengkapi panel solar. Menterinya, Nga Kor Ming berkata setakat ini sebanyak 100 kiosk telah siap dibina manakala baki 3,073 kiosk akan disiapkan selewat-lewatnya hujung tahun ini.

"Kita bekalkan kiosk ini dengan imej baru, reka bentuk warna seragam di seluruh negara. PBT akan menguruskan, peniaga boleh memohon kepada PBT khususnya mereka yang tiada lesen," katanya pada sidang media selepas Majlis Pelancaran MyKiosk, di sini.Tambah Nga, pemantauan secara berkala akan dilakukan PBT bagi memastikan kiosk tersebut tidak disewa kepada mana-mana pihak khususnya warga asing."Lesen perniagaan akan dibatalkan serta-merta sekiranya terdapat peniaga menyewakan kiosk mereka," katanya.MyKiosk merupakan inisiatif membantu perusahaan mikro, kecil dan sederhana tempatan untuk kembali berdaya saing dengan menawarkan kadar sewaan tapak yang berpatutan.


Perak kenal pasti tapak baharu lapangan terbang di Bota

SERI ISKANDAR, 28 Julai - Satu tapak baharu telah dikenal pasti kerajaan negeri Perak bagi tujuan pembinaan lapangan terbang bertaraf antarabangsa berhampiran Felcra Nasaruddin di Bota.  Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Seri Mohammad Nizar Jamaluddin berkata lokasi baharu itu terletak kira-kira 40 kilometer dari tapak cadangan asal lapangan terbang di Seri Iskandar.  Katanya, satu kajian terperinci diperlukan sebelum cadangan pembinaan lapangan terbang di tapak seluas 1618.7 hektar tersebut dapat dilaksanakan.

"Satu perjumpaan diadakan dengan Colebrand International Limited iaitu syarikat kejuruteraan infrastruktur dari United Kingdom berhubung tapak bagi pembinaan lapangan terbang baharu itu.“Pihak syarikat kemudian dibawa ke lokasi yang dicadangkan di mana mereka akan menjalankan kajian bagi melihat kesesuaian tapak berkenaan sebelum menyerahkan hasil kajian tersebut kepada kerajaan negeri,” katanya dalam sidang media selepas mendengar taklimat dan pembentangan berkaitan projek itu di Pejabat Daerah dan Tanah Perak Tengah, di sini.Tambah Nizar, cadangan pembinaan lapangan terbang baharu itu secara prinsipnya telah dipersetujui oleh kerajaan Persekutuan. “Syarikat ini telah pun berjumpa pihak Pejabat Perdana Menteri, Kementerian Pengangkutan dan Menteri Besar Perak bagi memberi gambaran berkaitan pembinaan lapangan terbang itu."Cuma saya hendak beritahu bahawa cadangan lapangan terbang antarabangsa ini tidak ada unsur-unsur bersaing dengan mana-mana lapangan terbang yang ada, tidak ada unsur-unsur bersaing dengan KLIA, lapangan terbang Pulau Pinang tapi dia melengkapi salah satu daripadanya," katanya.


Insiden bakar Al-Quran, PM Sweeden 'amat bimbang' akan akibatnya

STOCKHOLM, 28 Julai- Kemarahan dan tunjuk perasaan berterusan daripada umat Islam di seluruh negara susulan tindakan biadab membakar kitab suci Al-Quran di Sweeden baru-baru ini mencetuskan kebimbangan kepada negara tersebut.

Perdana Menteri, Ulf Kristersson berkata, beliau amat bimbang tentang 'akibatnya' jika lebih banyak tindakan seperti itu berterusan dilakukan dalam negara.

Justeru, beliau telah mengarahkan supaya mana-mana demontrasi yang membenarkan pembakaran Al-Quran 'diajukan' kepada pihak polis."Jika permintaan itu (bakar Al-Quran) dibenarkan, tidak mustahil hari-hari mendatang kita akan berdepan dengan situasi sukar. Saya amat bimbang dengan apa yang akan (boleh) terjadi kelak," katanya kepada agensi berita Sweeden TT, semalam.

Tambah beliau, terpulang kepada polis untuk memberikan kebenaran atau sebaliknya kerana mereka ada kuasa untuk memutuskannya.

Insiden terbaharu melibatkan dua lelaki yang membakar Al-Quran dalam satu demontrasi di luar sebuah masjid di sini pada 28 Jun lalu.

Selain Sweeden, Denmark juga sebelum ini telah melakukan serangan terhadap Al-Quran yang menyinggung banyak negara Islam termasuk Turki.

Kedua-dua negara itu menyatakan kekesalan dengan insiden terbabit, namun tidak berupaya menghalangnya di bawah peraturan yang melindungi kebebasan bersuara. -Reuters

(Dua lelaki biadab membakar kitab suci Al-Quran di Stockholm, Swedenpada 28 Jun lalu/Reuters)


Op Catut 2023: KPDN  keluarkan 1,149 notis

KUALA LUMPUR, 28 Julai- Sebanyak 1,149 notis atas pelbagai kesalahan dikeluarkan Kementerian Perdagangan Dalam Negeri dan Kos Sara Hidup (KPDN)  menerusi Op Catut 2023 bermula 1 Januari hingga 30 Jun lepas.Timbalan Ketua Pengarah Penguat Kuasa (Operasi) KPDN, Shamsul Nizam Khalil berkata notis dikeluarkan di bawah Seksyen 21 Akta Kawalan Harga dan Antipencatutan (AKHAP) 2011.Ia bagi mendapatkan maklumat berhubung harga jualan dan kos ke atas barangan tertentu untuk dianalisis jika berlaku kenaikan harga melampau serta aktiviti pengambilan keuntungan secara tidak munasabah.Menurut Shamsul , daripada jumlah keseluruhan notis itu, dua kes melibatkan kesalahan di bawah Seksyen 21(5) AKHAP 2011 kerana gagal mengemukakan maklum balas ke atas Notis Bertulis yang dikeluarkan.“Pengeluaran notis tersebut melibatkan pelbagai peringkat perniagaan termasuk di peringkat pengilang, pengimport, pembekal, pengedar, pemborong dan peruncit,” katanya.

(Timbalan Ketua Pengarah Penguat Kuasa (Operasi) KPDN, Shamsul Nizam Khalil/ BERNAMA)

Selain itu, KPDN juga katanya melaksanakan Op Samar sekitar 2021 iaitu pemeriksaan yang dijalankan oleh anggota bertugas berpakaian preman dengan melakukan penyamaran sebagai orang awam bagi memastikan pematuhan lebih tinggi oleh peniaga.Berdasarkan statistik penguatkuasaan di bawah Op Samar, seramai 2,250 anggota penguat kuasa menjalankan 2,107 pemeriksaan sejak 1 Januari hingga 24 Julai lepas di seluruh negara.


MOF sokong usaha NGO bantu ringankan beban rakyat

PRAI, 28 Julai - Kementerian Kewangan (MOF) memberi sokongan penuh kepada usaha badan bukan kerajaan (NGO) membantu masyarakat terutamanya dalam aspek penjagaan kesihatan.Timbalan Menteri Kewangan, Tuan Sim Chee Keong berkata konsep kerajaan Malaysia Madani yang diilhamkan Perdana Menteri, Datuk Seri Anwar Ibrahim memberi penekanan kepada aspek keadilan dan kesaksamaan agar tiada rakyat yang terpinggir daripada mendapatkan akses kehidupan yang berkualiti.

"Memberi sokongan penuh Skim Penjagaan Kesihatan EQCare oleh Persatuan Bekas Kastam Malaysia (PERBEKAS) dan Persatuan Bekas Penjawat Awam & Swasta Malaysia (PEJASMA) yang memberi bantuan alat-alat penjagaan kesihatan kepada ahli PERBEKAS, PEJASMA dan keluarga serta orang awam yang memerlukan tetapi tidak mampu untuk membelinya."Kita mengharapkan PERBEKAS dan PEJASMA terus bergerak aktif membantu ahli ahli dan keluarga dan pesara-perasa kerajaan dan swasta yang memerlukan pembelaan dan kebajikan," katanya ketika berucap di Majlis Pengenalan Skim Penjagaan Kesihatan & Laman Web EQCare PERBEKAS & PEJASMA, di sini pada Khamis.Pada majlis tersebut Chee Keong turut menyampaikan tiga buah kerusi roda dan alat penjagaan kesihatan kepada penerima-penerima yang terpilih.


Tanah mendap: Laluan KM66.1 dibuka semula - ANIH

KUANTAN, 28 Julai - Pemegang konsesi Lebuhraya Kuala Lumpur-Karak (KLK) ANIH Berhad mengumumkan pembukaan semula laluan KM66.1 lebuh raya itu yang ditutup sebelum ini ekoran kejadian tanah mendap yang berlaku pada malam Selasa lepas.ANIH Berhad memaklumkan pembukaan semula sepenuhnya laluan itu dibuat selepas langkah komprehensif diambil dan usaha penilaian sewajarnya telah dilaksanakan.

“Kerja baik pulih segera membolehkan laluan arah Timur dibuka semula pada lewat tengah malam Rabu, manakala laluan kontra diaktifkan pada 10 pagi semalam bagi laluan ke Kuala Lumpur,” kata ANIH menerusi kenyataan.ANIH berhad turut memaklumkan, syarikat komited untuk mengekalkan standard keselamatan tertinggi dan pemantauan berterusan keadaan jalan raya sentiasa akan diberikan perhatian untuk keselamatan dan kesejahteraan semua pengguna jalan raya."Semua pihak berkaitan termasuk Polis, Bomba dan Malaysia Rail Link Sdn Bhd (MRL) selaku pemilik projek Laluan Rel Pantai Timur (ECRL) telah membuat penilaian segera serta mengambil tindakan pemulihan segera dengan kelulusan Lembaga Lebuhraya Malaysia (LLM), selepas kejadian itu berlaku.Tanah mendap yang berlaku pada malam Selasa, dipercayai berpunca daripada kerja pembinaan terowong laluan ECRL di kawasan itu.Bagaimanapun tiada kemalangan jiwa dilaporkan dan MRL memaklumkan pihaknya akan menjalankan siasatan menyeluruh bagi menyiasat punca kejadian itu.


Tawaran Manifesto Perpaduan Kedah komprehensif, realistik - Saifuddin Nasution

(Ketua Setiausaha PH, Datuk Seri Saifuddin Nasution Ismail)

SUNGAI PETANI, 28 Julai - Manifesto Perpaduan Negeri Kedah dilancarkan Pakatan Harapan (PH) dan Barisan Nasional (BN) malam tadi adalah tawaran rasional dan selari dengan aspirasi MADANI dicetuskan Perdana Menteri Datuk Seri Anwar Ibrahim, di peringkat Persekutuan.Ketua Setiausaha PH, Datuk Seri Saifuddin Nasution Ismail berkata manifesto ditawarkan itu juga komprehensif, realistik, munasabah dan boleh dilaksana sekiranya gabungan berkenaan berjaya memenangi Pilihan Raya Negeri (PRN) di Kedah pada 12 Ogos ini.“Perkara dalam manifesto ini menyentuh tentang pembangunan akal fikiran, kemahiran dan aspek pengisian dalaman, semuanya lengkap…inilah sebenarnya kerajaan MADANI yang ingin dibawa. Ini baharu politik matang.“Bila nak ajak rakyat Kedah pilih kerajaan, biar dasar lawan dasar, program lawan program, tawaran lawan tawaran. Kita mulakan politik baharu dan rakyat tidak membuat keputusan hanya berkisar pada politik, sentimen kaum dan agama yang sempit,” katanya ketika berucap pada Majlis Pengumuman dan Pengenalan Calon serta Pelancaran Manifesto Perpaduan Negeri Kedah di sini malam tadi.

(Datuk Seri Saifuddin (berbaju putih) pada Majlis Pengumuman dan Pengenalan Calon serta Pelancaran Manifesto Perpaduan Negeri Kedah di sini malam tadi)

Saifuddin Nasution yang juga Menteri Dalam Negeri berkata keadaan itu berbeza berbanding dengan apa ditawarkan Perikatan Nasional (PN) di bawah Menteri Besar Kedah Datuk Seri Muhammad Sanusi Md Nor yang tidak selari dengan kerajaan MADANI di peringkat Persekutuan.“Sanusi boleh tawar, tapi kalau tiada duit macam mana nak buat?...kerana itu rakyat Kedah kasi tukar bagi sama (pentadbiran) negeri dengan Persekutuan, baru boleh buat,” katanya.PRN di enam negeri melibatkan Terengganu, Kelantan, Selangor, Negeri Sembilan, Pulau Pinang dan Kedah akan diadakan 12 Ogos ini, manakala penamaan calon pada Sabtu ini.Sementara itu, Pengerusi BN Kedah Datuk Seri Mahdzir Khalid yakin gabungan antara parti-parti komponen Kerajaan Perpaduan akan mampu untuk merampas tampuk kepimpinan di negeri itu daripada PN.“Sebelum ini kita bercakap pasal Pilihan Raya Umum, tak tahu siapa akan jadi kerajaan. Tetapi hari ini semua sudah tahu kerajaan (Persekutuan) adalah Kerajaan Perpaduan.“...yang kita ingin ubah sekarang adalah di negeri ini dan saya yakin rakyat Kedah mahu melihat pembaharuan dalam konteks kemajuan dan pembangunan dalam semua aspek,” katanya ketika ditemui selepas majlis tersebut.Pengerusi PH Kedah Datuk Mahfuz Omar pula ketika ditemui menyifatkan manifesto ditawarkan kepada pengundi di Kedah adalah munasabah untuk dilaksanakan sekiranya gabungan PH dan BN menang di negeri berkenaan.“Ia harus bermula dengan soal integriti, tata kelola baik untuk memastikan segala pengurusan hasil bumi di Kedah ini akan dapat dimanfaatkan sebaik mungkin oleh rakyat negeri Kedah. Maka ia memerlukan kepada kepimpinan yang jujur, ada keupayaan dan idea untuk ketengahkan perubahan demi masa depan,” katanya.- BERNAMA


Bursa Malaysia dibuka rendah susulan aktiviti pengambilan untung

KUALA LUMPUR, 28 Julai - Bursa Malaysia memulakan dagangan pada Jumaat dengan lebih rendah berbanding peningkatan semalam, diasak oleh aktiviti pengambilan untung walaupun Wall Street mencatat prestasi semalaman yang kurang memberangsangkan.Pada 9.10 pagi, indeks FTSE Bursa Malaysia KLCI (FBM KLCI) turun 4.17 mata kepada 1,447.10 daripada 1,451.27 pada akhir dagangan semalam.Indeks petunjuk utama itu dibuka susut 3.06 mata kepada 1,448.21.Pasaran secara meluas juga negatif dengan kaunter rugi mengatasi untung iaitu 214 berbanding 138 manakala 248 kaunter lain tidak berubah; 1,705 tidak diniagakan dan 71 lain digantung dagangannya.Jumlah dagangan sebanyak 286.57 juta unit bernilai RM128.95 juta. Naib Presiden Penyelidikan Ekuiti Rakuten Trade Sdn Bhd, Thong Pak Leng memberitahu Bernama, peniaga kekal optimis terhadap ekonomi Amerika Syarikat (AS) selepas keluaran dalam negara kasar (KDNK) negara itu naik sebanyak 2.4 peratus pada suku kedua 2023 yang juga pertumbuhan ekonomi bagi suku keempat berturut-turut.

Di Malaysia, beliau sebaliknya percaya saham perbankan akan kekal menjadi pilihan dan langkah kerajaan membenarkan dagangan secara pecahan atau dalam lot lebih kecil, diunjur meningkatkan minat terhadap saham mewah dan turut meningkatkan prospek pasaran di masa depan.Perdana Menteri Datuk Seri Anwar Ibrahim semalam mengumumkan bahawa kerajaan membenarkan pengurangan saiz lot dagangan di Bursa Malaysia dengan membolehkan dagangan saham secara pecahan oleh pelabur dalam usaha meningkatkan semula pasaran dagangan Malaysia.Thong berkata, perkembangan itu dijangka mendorong indeks utama mencatat satu lagi prestasi memberangsangkan hari ini dan bergerak dalam jajaran 1,445-1,460.Selain itu, saham wajaran tinggi menyaksikan Maybank naik satu sen kepada RM9.00 manakala Public Bank dan CIMB turun empat sen masing-masing kepada RM4.07 dan RM5.46, Tenaga Nasional berkurangan enam sen kepada RM9.54 sen dan Petronas Chemicals naik lima sen kepada RM6.76.Bagi saham aktif, Capital A meraih empat sen kepada RM9.55; Tanco Holdings naik setengah sen kepada 56.5 sen, AirAsia X menambah 18 sen kepada RM2.51 dan GDB Holdings untung 1.5 sen kepada 22.5 sen manakala Hong Seng Consolidated turun setengah sen kepada lapan sen.Di papan indeks menyaksikan Indeks FBM 70 naik 19.69 mata kepada 13,971.41 manakala Indeks FBM Emas turun 19.51 mata kepada 10,641.87; Indeks FBMT 100 turun 19.05 mata kepada 10,330.10; Indeks FBM Emas Shariah merosot 3.44 mata kepada 10,926.02 dan Indeks FBM ACE berkurangan 32.98 mata kepada 5,298.56.Bagi sektor pula, Indeks Perladangan naik 0.87 mata kepada 7,206.42; Indeks Perkhidmatan Kewangan turun 56.88 mata kepada 16,108.00, Indeks Produk dan Perkhidmatan Perindustrian berkurangan 0.44 mata kepada 166.66 manakala Indeks Tenaga susut 0.18 mata kepada 836.51.-BERNAMA


Kemalangan: Dua warga emas maut, kereta bertembung bas ekspres

(Keadaan kereta Proton Persona mangsa selepas terlibat kemalangan dengan sebuah bas di Jalan Sitiawan-Ayer Tawar, Perak, pagi tadi/  Foto: JBPM Perak)

MANJUNG, 28 Julai- Dua warga emas maut dalam kejadian kemalangan apabila kereta yang dipandunya dipercayai bertembung dengan sebuah bas ekspres di Taman Nesa Sitiawan, awal pagi tadi.

Mangsa maut, Yeong Tua Kong, 79, dan Yong Mooi Mooi, 68, meninggal di tempat kejadian akibat kecederaan parah.

Penolong Pengarah Bahagian Operasi Jabatan Bomba dan Penyelamat (JBPM) Perak Sabarozi Nor Ahmad berkata pihaknya menerima panggilan mengenai kejadian pada pukul 6.15 pagi.

(Penolong Pengarah Bahagian Operasi JBPM Perak, Sabarozi Nor Ahmad)

Dilaporkan, kereta Proton Persona dinaiki kedua-dua mangsa dalam perjalanan dari arah Sitiawan menghala ke Ayer Tawar manakala bas tersebut dari Kelantan, dari arah Ipoh menghala ke Sitiawan.Pemandu bas serta 12 penumpangnya tidak mengalami sebarang kecederaan.Sebuah kereta Proton Saga dipandu seorang lelaki turut terlibat dalam kemalangan itu tetapi mangsa juga tidak cedera.Mayat dibawa ke Hospital Seri Manjung untuk dibedah siasat.


Manuskrip Kesultanan Melayu Melaka di luar negara akan di bawa pulang

AYER KEROH, 28 Julai - Kerajaan negeri Melaka merancang untuk membawa pulang artifak atau manuskrip lama berkaitan sejarah Kesultanan Melayu Melaka khususnya melibatkan Laksamana Hang Tuah yang ditemukan di luar negara.  Ketua Menterinya, Datuk Seri Ab Rauf Yusoh berkata berdasarkan laporan yang diterima penemuan berkenaan ditemukan di 14 buah negara antaranya di Itali, India, Jepun dan Turkiye.

"Kerajaan negeri sedang berusaha membawa balik semua artifak ini dan sedang mengatur bajet khas bagi memastikan usaha itu dapat direalisasikan. Surat itu kita akan cuba bawa balik sama ada dalam bentuk asli ataupun dalam bentuk salinan," katanya ketika ditemui pemberita selepas merasmikan program Apresiasi Pelajar Cemerlang Sijil Pelajaran Tinggi Malaysia (STPM) dan Huffaz 2022 Melaka, di Amverton Heritage Resort, di sini, pada Khamis.Tambah Ab Rauf, pengkaji sejarah dari Universiti Putra Malaysia (UPM) Dr. Rohaidah Kamaruddin telah mengesahkan mengenai penemuan surat terbabit."Dr. Rohaidah melakukan kajian sejarah itu ke Vatican City dan satu daripada hasil penyelidikan terbabit menemui sepucuk surat dipercayai ditujukan kepada Hang Tuah dengan menggunakan nama Laksamana Orang Muda."Ada beberapa perkataan yang sukar dibaca di surat berkenaan tetapi beliau yakin surat itu ditujukan kepada Hang Tuah sebelum dititahkan oleh Sultan Mansur Syah untuk menghadap Maharaja Rom. Surat itu dihantar oleh Leornardo Da Vinci," katanya. Sekiranya usaha membawa balik artifak itu dapat dirialisasikan, Ab Rauf berkata ia akan menjadi salah satu tarikan sempena Tahun Melawat Melaka 2024.


Rumah daif anggota Rela akan dibaik pulih, dibina baharu - Ahmad Zahid

PORT DICKSON, 28 Julai -Anggota Jabatan Sukarelawan Malaysia (Rela) bakal menerima bantuan baik pulih dan bina baharu rumah daif terutama bagi Projek Perumahan Rumah Termiskin (PPRT) di seluruh negara dalam tempoh terdekat.  Timbalan Perdana Menteri, Datuk Seri Dr. Ahmad Zahid Hamidi berkata, peruntukan yang digunakan adalah peruntukan sedia ada dan nilainya bergantung kepada senarai jumlah penerima yang akan dikemukakan selewat-lewatnya dua minggu untuk kelulusan.  “Saya akan dapatkan senarai itu dan terus melakukan pelaksanaan dengan penyelarasan oleh Ketua Setiausaha Kementerian Dalam Negeri dan Ketua Pengarah Rela.. ini kali pertama tak pernah dilakukan sebelum ini.. Setiap satu rumah maksimum RM17,000  dan untuk bina baharu hampir RM70,000,” katanya.Beliau berkata demikian ketika ditemui selepas Majlis Ramah Mesra Bersama Warga Jabatan Sukarelawan Malaysia (RELA) Negeri Sembilan di Seremban, pada Khamis.

(Ahmad Zahid pada Majlis Ramah Mesra Bersama Warga Jabatan Sukarelawan Malaysia (RELA) Negeri Sembilan di Seremban, semalam/ BERNAMA)

Turut hadir, Timbalan Menteri Dalam Negeri, Datuk Seri Dr Shamsul Anuar Nasarah.Ahmad Zahid juga meminta supaya pembinaan dan pembaikan rumah berkenaan dilaksanakan sendiri oleh anggota Rela sekali gus akan mempercepatkan pembinaan rumah terlibat dan boleh diduduki dalam kadar segera.Sementara itu, semasa ucapannya Ahmad Zahid berkata beliau akan meminta Menteri Dalam Negeri Datuk Seri Saifuddin Nasution Ismail untuk mempertimbangkan kenaikan elaun anggota Rela yang sudah lama tidak dinaikkan.Ia bagi menghargai jasa dan pengorbanan mereka iaitu barisan kedua pertahanan dan keselamatan negara dalam membantu Polis Diraja Malaysia (PDRM) dan Angkatan Tentera Malaysia (ATM).“Rela bukan hanya sekadar untuk jadi anggota membantu PDRM, jaga kesesakan di majlis keraian tetapi Agensi Pengurusan Bencana Negara (NADMA) di bawah Majlis Keselamatan Negara (MKN) dan saya sendiri telah beri kuasa untuk Rela berada di kawasan bencana.Ini ertinya kita memberi pengiktirafan kepada Rela,” katanya.Kali terakhir elaun anggota sukarelawan itu disemak adalah pada tahun 2017 ketika dia masih menjawat jawatan Menteri Dalam Negeri.


Sultan Brunei akan adakan lawatan ke Malaysia minggu depan -PM

PORT DICKSON, 28 Julai - Negara bakal menerima lawatan daripada Sultan Brunei, Sultan Hassanal Bolkiah sekali lagi pada minggu hadapan.  Perdana Menteri, Datuk Seri Anwar Ibrahim memaklumkan lawatan berkenaan bertujuan untuk menandatangani perjanjian termasuk perjanjian pelaburan ke Malaysia yang pastinya memberi impak positif kepada negara.“Dalam masa lapan bulan saya jadi Perdana Menteri, sudah dua kali Sultan Brunei datang ke Malaysia…kita buat kerja kita, pelaburan itu penting, tak ada pelaburan kita tak ada fulus (wang),” katanya ketika berucap pada program Jelajah Perpaduan MADANI dan Pelancaran Jentera Perpaduan Negeri Sembilan di sini malam tadi.

(Sultan Hassanal Bolkiah menerima kunjungan Datuk Seri Anwar ketika lawatan rasmi dua hari ke Brunei, di Istana Nurul Iman, 25 Januari 2023/ BERNAMA)

Dalam perkembangan lain, Datuk Seri Anwar turut meletakkan harapan tinggi untuk mempertahankan kekuatan kerajaan Perpaduan di negeri itu."Saya harap di Negeri Sembilan dengan kerjasama rapat antara parti, kita mesti pertahankan kekuatan Negeri Sembilan ini sebagai kekuatan yang penting, asas kepada Kerajaan Perpaduan, kerja kita selamatkan negeri dan negara ini,” katanya.Terdahulu, Setiausaha Agung DAP Anthony Loke dalam ucapannya berkata parti itu akan sentiasa berjuang berlandaskan Perlembagaan dan memartabatkan hak keistimewaan orang Melayu.Justeru, beliau berkata orang ramai tidak perlu merasa bimbang dan termakan dengan fitnah kononnya jika ada DAP dalam kerajaan, Bahasa Melayu dan keistimewaan kepada orang Melayu akan terhakis.“Presiden dan Timbalan Presiden UMNO ada dalam Kabinet, kerana kita tahu negara kita aman dan damai dan mesti memberikan kerjasama... kalau soal Bahasa Melayu, saya tidak teruk, SPM A1, saya bangga walaupun saya anak Cina,” katanya.


MPOB pergiat usaha penghasilan baka sawit hibrid - KPK

KUALA LUMPUR, 27 Julai- Kementerian Perladangan dan Komoditi (KPK) melalui Lembaga Minyak Sawit Malaysia (MPOB) akan mempergiat penghasilan baka sawit hibrid yang dapat menghasilkan lebih banyak minyak dengan menggunakan keluasan tanah yang terhad.Usaha itu selaras dengan hasrat Perdana Menteri, Datuk Seri Anwar Ibrahim untuk mengoptimum penggunaan tanah perladangan sedia ada.Timbalan Perdana Menteri yang juga merangkap Menteri Perladangan dan Komoditi, Datuk Seri Fadillah Yusof dalam satu kenyataan berkata MPOB sebagai institusi penyelidikan dan pembangunan (R&D) akan terus memastikan bahawa produk sawit yang dihasilkan sentiasa berkualiti dan mampan.Langkah itu bagi mengambil kira cabaran masa kini yang dihadapi khususnya penolakan Eropah atas dakwaan pelbagai isu seperti penyahhutanan dan keselamatan makanan.

"Umum mengetahui, sektor agrikomoditi adalah penting bagi ekonomi negara, selain dapat mewujudkan peluang pekerjaan kepada masyarakat tempatan serta meningkatkan Keluaran Dalam Negeri Kasar (KDNK) negara.Dalam hal ini, industri ini akan terus diperkasa melalui pelbagai inisiatif yang akan diperkenalkan kementerian," kata kenyataan itu.

(Timbalan Perdana Menteri yang juga merangkap Menteri Perladangan dan Komoditi, Datuk Seri Fadillah Yusof)

Selain itu, pihaknya akan terus memperkasa usaha pemuliharaan dan penghutanan semula dalam memastikan negara dapat mengekalkan kemampanan alam sekitar."KPK menerusi agensi di bawahnya telah menggerakkan Program Penghijauan Malaysia yang merupakan agenda nasional bagi menghadapi cabaran perubahan iklim serta meningkatkan kualiti hidup masyarakat," tambah kenyataan itu.Jelas kenyataan itu lagi, KPK turut menyambut baik usaha Sarawak mempelopori usaha penciptaan kenderaan yang menggunakan tenaga hidrogen serta CCUS (Carbon Capture, Utilisation & Storage). Kementerian turut mendukung inisiatif kerajaan dalam pelaksanaan pemulihan kelestarian alam menerusi pendayagunaan teknologi hijau seperti penggunaan biodiesel sawit.


Peranti satelit Starlink pertama diserahkan kepada UiTM

KUALA PILAH, 27 Julai- Perdana Menteri Datuk Seri Anwar Ibrahim menyerahkan unit peranti satelit Starlink pertama kepada pihak Universiti Teknologi MARA (UiTM) Kuala Pilah, hari ini.Ia merupakan usaha kerajaan dalam menyelesaikan masalah internet di Institusi Pengajian Tinggi (IPT) terutamanya golongan mahasiswa.Menteri Komunikasi dan Digital Fahmi Fadzil menerusi catatan facebook berkata, "beberapa lokasi di kawasan terpencil juga sedang dikenal pasti untuk dilaksanakan perkhidmatan internet satelit berkenaan."Selain itu, inisiatif itu diyakini akan memberi peluang kepada pelajar untuk menikmati capaian internet 5G sekali gus, mengubah kaedah pembelajaran kepada secara dalam talian.Bagi Penolong Naib Canselor UiTM Profesor Madya Dr Juliana Johari yang ditemui RTM, "tadi kami telah merancang sebab kami di UiTM memang ada penyelidikan berdasarkan satelit."Memang ada pensyarah atau penyelidik yang bekerjasama untuk perkara tersebut. Menteri Komunikasi dan Digital juga ada menyatakan untuk memohon pihak Starlink dari luar negara untuk bekerjasama dengan kami. Kalau kelajuan maksimum boleh mencecah 220 mbps dan mencapai 250 mbps. Kita juga boleh letak atas bumbung bagi mengelakkan halangan," katanya ketika ditemui RTM.Kira-kira 2,800 pelajar serta100 tenaga pengajar di kampus berkenaan, akan menerima manfaat dari pemasangan Unit Starlink.Menurut pelajar UiTM Kuala Pilah Nur Aqilah Mohd Ishadi, "ia membantu kami memandangkan UiTM ini terletak di agak jauh dari kawasan pekan. Jadi untuk mendapatkan akses kepada internet yang kuat agak sukar kerana kami memerlukan capaian internet untuk melakukan tugasan yang diberikan. "Jadi dengan adanya peranti satelit Starlink ia akan meningkatkan kelajuan internet dan kepantasan internet di dalam kampus," katanya.

(Tangkap layar kenyataan Fahmi Fadzil di facebook)


Yayasan Selangor peruntuk RM467,000 lonjak taraf pendidikan rakyat

SERDANG, 27 Julai- Yayasan Selangor memperuntukkan RM467,000 kepada murid sekolah rendah, menengah serta pelajar di peringkat Institusi Pengajian Tinggi (IPT), tahun ini.Menteri Besar Selangor, Datuk Seri Amirudin Shari berkata peruntukan bertujuan melonjakkan lagi taraf pendididkan rakyat, selain melestarikan penyaluran pendidikan negeri.Ia juga selari hala tuju melahirkan masyarakat kompeten dan menepati konsep Malaysia MADANI."Hala tuju sudah pasti kita mahu melahirkan sebuah masyarakat Malaysia yang kompeten atau saya sebutkan bahawa kita Selangor ini nilai-nilai yang tertentu, nilai musyawarah, nilai kemanusiaan yang tinggi."Ia sebenarnya menepati konsep MADANI, pembangunan dari segi jiwa, rohani, fizikal dan juga akal."Konsep ini kalau digabungkan bersama-sama ia akan menjadikan kita sebagai manusia yang boleh berdepan dengan pelbagai rintangan dan cabaran," katanya.

(Menteri Besar Selangor, Datuk Seri Amirudin Shari)

Beliau berkata demikian selepas merasmikan program Tekad Pendidikan #KitaSelangor di Universiti Putra Malaysia, di sini hari ini.Pada program tersebut, Amirudin menyampaikan peruntukan kepada 93 sekolah menerusi Program Rancangan Khas Pendidikan, Selangor High Potential Students dan Sekolah Tingkatan 6.Seramai 77 orang murid juga menerima bantuan komputer riba menerusi program Bitara-Budi MARA berjumlah RM247,000.Seramai 650 mahasiswa asnaf dari enam buah IPT terpilih turut menerima Sijil Simpanan Premium berjumlah RM325,000 sumbangan Menteri Besar Selangor Pemerbadanan atau MBI.


Baik pulih rumah anggota ATM, selenggara bangunan uzur akan dilaksana - MINDEF

PORT DICKSON, 27 Julai- Sebanyak 448 projek baik pulih serta penyelenggaraan bangunan uzur dan rumah anggota Angkatan Tentera Malaysia (ATM) akan dilaksana.Projek itu dijalankan menerusi peruntukan tambahan bernilai RM200 juta yang diumumkan Perdana Menteri, Datuk Seri Anwar Ibrahim baru-baru ini.  Menteri Pertahanan, Datuk Seri Mohamad Hasan berkata keutamaan adalah bagi kerosakan kritikal pada infrastruktur dan rumah anggota ATM di seluruh negara.  "Kita berikan keutamaan untuk pembaikan yang amat diperlukan atau kritikal dahulu. Ia melibatkan 448 projek kesemuanya.Ini termasuk baik pulih, naik taraf seperti atap bocor, masalah air dan lain-lain," kata Mohamad kepada pemberita ketika ditemui pada Majlis Pecah Tanah Kem dan Rumah Keluarga Angkatan Tentera Bagi Pusat Latihan Kor Polis Tentera Diraja (PULAPOT) dan Army Red Warrior (ARW) di Port Dickson.

(Menteri Pertahanan, Datuk Seri Mohamad Hasan merasmikan Majlis Pecah Tanah Kem dan Rumah Keluarga AngkatanTentera Bagi Pusat Latihan Kor Polis Tentera Diraja (PULAPOT) dan Army Red Warrior (ARW))

Tambahnya, beliau memohon Kementerian Kewangan untuk melonggarkan syarat bagi memudahkan proses menjalankan projek itu agar dapat dibina menjelang akhir tahun ini.


Projek naik taraf lima jambatan di Kedah, dijangka siap Mac 2024

BANDAR BAHARU, 27 Julai- Lima jambatan di sepanjang Jalan Persekutuan yang menghubungkan Bandar Baharu, Kulim serta Lunas di Kedah yang sedang dinaik taraf, dijangka dapat disiapkan mengikut jadual ditetapkan iaitu pada 1 Mac 2024. Projek yang dibiayai kerajaan Persekutuan itu melibatkan kos keseluruhan berjumlah RM71.6 juta. Menteri Kerja Raya, Datuk Seri Alexander Nanta Linggi berkata kerja-kerja penggantian dan pelebaran kelima-lima jambatan itu berada pada tahap kemajuan antara 25 dan 78 peratus. Kelima-lima jambatan tersebut akan dilebarkan daripada piawaian R3 kepada R5 dan meningkatkan tahap keselamatan pengguna jalan raya terutamanya di lokasi yang berselekoh dengan tempoh pembinaan selama 24 bulan. Katanya, apabila siap kelak, ia dapat memberi manfaat dan menyokong projek bawah Pelan Pembangunan Kedah 2035 iaitu Lebuhraya Koridor Utara dan pembesaran Kulim Hi-Tech Park (KHTP) yang telah bermula secara berfasa. "Projek ini mengalami sedikit kelewatan. Ia dijangkakan siap pada 1 Mac 2024. Maka, kita perlukan tambahan masa susulan COVID-19 yang melanda selain kerja mengalihkan utiliti."Kita berpuas hati melihat kepada kemajuan projek ini. Kerja-kerja utama saya lihat semua sudah lengkap cuma sekarang kita ke arah kerja-kerja di peringkat akhir," kata Nanta kepada pemberita selepas meninjau projek menggantikan Jambatan Sungai Chelong di Bandar Baharu, Kedah, petang tadi.

(Menteri Kerja Raya, Datuk Seri Alexander Nanta Linggi)

Terdahulu, Datuk Seri Alexander Nanta Linggi turut menghadiri majlis penyerahan Surat Setuju Terima (SST) kepada kontraktor yang berjaya, melibatkan lapan kerja pemasangan lampu jalan di kawasan kemalangan atau berisiko kemalangan akibat jalan gelap dan empat lokasi rawatan membaik pulih lokasi kerap berlaku kemalangan di negeri itu. Ia melibatkan dengan kos keseluruhan berjumlah RM2.4 juta.


Sultan Johor berkenan terima kunjungan Presiden Filipina

JOHOR BAHRU, 27 Julai- Sultan Johor, Sultan Ibrahim Sultan Iskandar dan Permaisuri Johor, Raja Zarith Sofiah Sultan Idris Shah berkenan menerima kunjungan Presiden Filipina, Ferdinand Romualdez Marcos Jr. di Istana Bukit Serene, Johor Bahru, hari ini.  Menerusi kenyataan Facebook baginda, Presiden Filipina, Ferdinand tiba di istana petang tadi diiringi isteri, Louise Araneta-Marcos.  Ketibaan mereka disambut mesra oleh baginda sultan dan permaisuri serta diraikan dalam majlis santapan minum petang.  Turut berangkat, Tunku Mahkota Johor, Tunku Ismail Sultan Ibrahim.  Presiden Ferdinand merupakan sahabat karib Sultan Johor yang dikenali sejak zaman latihan ketenteraan di Fort Benning, Georgia, Amerika Syarikat.  Terdahulu, beliau dilantik sebagai Presiden Filipina ke-17 pada bulan Jun tahun lalu.


Rancangan bina Lebuhraya MADANI Seremban-Jempol bakal diluluskan

JEMPOL, 27 Julai- Perancangan pembinaan Lebuhraya MADANI Seremban-Jempol bakal diluluskan sekiranya keadaan ekonomi baik dalam tempoh setahun.  Pembinaan lebuhraya tersebut dapat menjimatkan masa perjalanan Seremban ke Jempol. Perdana Menteri Datuk Seri Anwar Ibrahim yang juga Menteri Kewangan berkata, kerajaan akan mengemukakan cadangan pelaksanaan lebuhraya itu pada pembentangan Kajian Separuh Penggal Rancangan Malaysia ke-12 (RMK-12) bulan depan."Bulan depan kita akan membentangkan kajian separuh penggal RMK-12, tetapi saya faham tentang Lebuhraya MADANI Seremban-Jempol. Saya fikir selepas setahun keadaan ekonomi meningkat, insya-Allah kita akan bina lebuh raya itu," katanya pada Majlis Minum Petang Bersama Warga Peneroka dan Generasi Baharu Felda di Dataran Seri Jempol, Feldajaya Selatan. Warga peneroka yang ditemui turut menyambut baik pelaksanaan Lebuhraya Madani Seremban-Jempol. Bagi Pengerusi Gabungan Wilayah Raja Alias Ramlah Jalani, "itu pun saya rasa amat penting pada masyarakat jempol kawasan jempol ini la kalau kita mengikuti perkembangan sekarang ini terutama kenderaan terlampau banyak warga felda pun memang ramai yang balik kampung bandar berulang alik kerja itu amat penting juga."Manakala menurut Pengerusi Kami Anak Felda Raja Alias Abu Ibon yang ditemui RTM, "sekiranya ini benar-benar berlaku akan mengambil masa selama 15 minit untuk sampai ke Jempol. Sekarang masa perjalanan kira-kira 44 minit."Terdahulu, Projek Lebuhraya Seremban-Jempol menjadi cadangan dalam Draf Rancangan Tempatan Daerah Jempol 2030. Dalam pada itu, Anwar turut mengumumkan peruntukan sebanyak RM550,000 setiap tahun bagi kos operasi 2,678 lampu jalan di Felda Wilayah Raja Alias serta peruntukan sebanyak RM21 juta di kesemua wilayah Felda bagi pembinaan 12 buat pusat Hemodialisis.


Keterjaminan makanan negara, kerjasama semua pihak dituntut

KUALA LUMPUR, 27 Julai- Kerjasama semua pihak diperlukan bagi memperkukuh aspek keterjaminan makanan negara. Menteri Pertanian dan Keterjaminan Makanan, Datuk Seri Mohamad Sabu berkata ia bagi dapatan input memperkukuh sektor tersebut."Minda kerajaan, rakyat dan minda pegawai mesti disatukan dalam nak menghadapi hal keselamatan sekuriti makanan pada masa akan datang dan juga sekarang."Penglibatan pegawai kementerian dan pemain industri itu cukup penting dan juga para profesor yang buat penyelidikan semua mesti digabungkan," katanya.

(Menteri Pertanian dan Keterjaminan Makanan, Datuk Seri Mohamad Sabu)

Beliau ditemui pemberita selepas Ministerial Forum Mengenai Keterjaminan Makanan Negara 2023 di Auditorium INTAN Bukit Kiara, di sini hari ini.Ministerial Forum anjuran Institut Tadbiran Awam Negara (INTAN) itu membincangkan isu, cabaran dan hala tuju dasar serta strategi pelaksanaan program keterjaminan makanan negara secara berkesan, terarah dan mampan berlandaskan aspirasi Malaysia MADANI.


Peruntukan RM80 juta pasang panel solar - Rafizi

PUTRAJAYA, 27 Julai- Sejumlah RM80 juta diperuntukkan untuk pemasangan panel solar di bumbung bangunan kerajaan, tahun ini. Menteri Ekonomi, Rafizi Ramli berkata langkah itu merupakan usaha kerajaan untuk memimpin dan menjadi contoh kepada masyarakat Malaysia sejajar dengan Pelan Hala Tuju Peralihan Tenaga Negara (NETR). "Kita turut mengubah amalan lama dengan tidak lagi menghukum agensi kerajaan dengan bertindak menolak belanjawan mereka daripada langkah penjimatan elektrik yang dijana secara solar."Pada masa akan datang, kami ingin melihat solar dipasang di seluruh negara meliputi pejabat, kilang dan semua jenis bangunan," katanya pada majlis pelancaran Fasa 1 NETR di sini, hari ini.

Turut hadir Menteri Sumber Asli, Alam Sekitar dan Perubahan Iklim, Nik Nazmi Nik Ahmad.Dalam pada itu, Rafizi berkata kerajaan akan memberi tumpuan untuk membenarkan pemaju perumahan mempakejkan harga panel solar bumbung. Inisiatif itu bagi menggalakkan lagi pemasangan panel solar di atas bumbung kediaman secara komersial tanpa pembiayaan kerajaan.

NETR buka peluang pelaburan sehingga RM1.85 trilionDalam pada itu, Pelancaran Pelan Hala Tuju Peralihan Tenaga Negara (NETR) akan membuka lebih banyak peluang pelaburan bernilai RM435 bilion hingga RM1.85 trilion menjelang 2050.Menurut Rafizi, ini disasarkan daripada 10 inisiatif pemangkin meluas yang akan diperkenalkan seiring dengan pelancaran tersebut serta dasar-dasar yang diumumkan oleh kementerian itu serta Kementerian Sumber Asli, Alam Sekitar dan Perubahan Iklim (NRECC)."Pelancaran NETR menandakan perubahan penting dalam pemikiran. Ini bukan sahaja dokumen yang mengandungi sasaran sifar bersih. "Ini adalah gabungan strategi dan inisiatif yang boleh mengubah ekonomi, kehidupan dan dunia," katanya.Tambah beliau, lebih banyak pekerjaan berpendapatan dan bernilai tinggi akan diwujudkan dengan peningkatan pelaburan melalui NETR.


Kerangka Ekonomi Madani mampu jana ekonomi domestik, antarabangsa - Ab Rauf

AYER KEROH, 27 Julai- Kerangka Ekonomi Madani yang diumumkan Perdana Menteri Datuk Seri Anwar Ibrahim hari ini dilihat mampu menjana ekonomi negara di peringkat domestik dan antarabangsa secara lebih berkesan pada masa hadapan. Ketua Menteri Melaka Datuk Seri Ab Rauf Yusoh berkata, kerangka ekonomi berkenaan juga diyakini mampu memulihkan mata wang negara dan ekonomi rakyat. "Kerangka ekonomi Madani ini kalau kita lihat untuk menjana domestik ini lebih baik, ada jangka pendek, jangka sederhana dan jangka panjang. Jadi kalau kita tengok apa yang dibentangkan oleh Perdana Menteri Datuk Seri Anwar Ibrahim untuk menjadikan penjanaan ekonomi peringkat domestik ini jauh lebih baik lagi. Ada jangka pendek, jangka sederhana dan jangka panjang. "Jadi perdana menteri mengambil inisiatif untuk memastikan ekonomi domestik dapat dikawal dalam menangani masalah masalah mata wang negara," katanya kepada pemberita selepas merasmikan Majlis Apresiasi Pelajar Cemerlang Sijil Tinggi Persekolahan Malaysia (STPM) dan Huffaz Kerajaan negeri Melaka Tahun 2022 di sini.Dalam majlis berkenaan, Ab Rauf Yusoh menyampaikan sumbangan kepada 188 pelajar cemerlang dengan peruntukan sebanyak RM84,600.


Cadang tambah waktu pembelajaran reproduktif - Ahmad Zahid

PUTRAJAYA, 27 Julai- Kerajaan bercadang menambah waktu pembelajaran reproduktif di sekolah, selepas isu perlakuan seksual membabitkan remaja semakin membimbangkan.Timbalan Perdana Menteri, Datuk Seri Dr Ahmad Zahid Hamidi berkata cadangan itu akan dibawa oleh Menteri Pembangunan Wanita, Keluarga dan Masyarakat, Datuk Seri Nancy Shukri dalam mesyuarat Kabinet akan datang."Apabila perlakuan seksual telah bermula seawal 13 tahun, ini memerlukan beberapa tindakan antara kementerian terutamanya dengan menambahkan waktu pembelajaran reproduktif."Ini bagi menimbulkan kesedaran pada murid dan pelajar mengenai kesalahan melakukan perlakuan seksual dan kesan yang akan menimbulkan permasalahan sosial," katanya.

(Datuk Seri Dr Ahmad Zahid Hamidi)

Beliau berkata demikian dalam sidang media selepas mempengerusikan Mesyuarat Majlis Sosial Negara (MSN) Bil 2 Tahun 2023, di sini hari ini.Tambah Ahmad Zahid, isu tersebut amat penting untuk dibincangkan supaya langkah drastik dapat diambil bagi menangani masalah sosial tersebut.Menurut kajian KafeTEEN di bawah Kementerian Pembangunan Wanita, Keluarga dan Masyarakat; 31.2 peratus kanak-kanak berumur 13 hingga 15 tahun pernah melakukan hubungan seks, selebihnya melibatkan umur 16 hingga 24 tahun.

Tindakan segera, banteras penipuan dalam talianDalam perkembangan lain, Ahmad Zahid berkata tindakan segera perlu dilakukan bagi membanteras penipuan dalam talian yang menyebabkan kerugian hampir RM1 bilion setahun. "Jemaah Menteri akan diminta memberi pertimbangan kerana Jabatan Siasatan Jenayah Komersial (JSJK), Polis Diraja Malaysia (PDRM) memerlukan bukan saja perjawatan, malah peralatan canggih bagi memantau kes penipuan dalam talian."Untuk itu, kita merasakan tindakan segera perlu dilakukan kerana ia akan menimbulkan masalah sosial cukup besar dengan jumlah kerugian menghampiri RM1 bilion setahun," katanya.Beliau turut memaklumkan pihak Bank Negara Malaysia (BNM) melalui wakilnya telah bersetuju mengarahkan cawangan bank menyediakan kemudahan pembukaan akaun bank melibatkan golongan orang kurang upaya (OKU).


Baik pulih tandas, kemudahan sekolah perlu selesai sebelum Disember - PM

SEREMBAN, 27 Julai- Kerja baik pulih tandas dan kemudahan di sekolah perlu diselesaikan sebelum Disember tahun ini. Perdana Menteri Datuk Seri Anwar Ibrahim berkata, kerajaan sentiasa memberi keutamaan dalam aspek pendidikan. Perkara itu dapat ditonjolkan menerusi peruntukan terbesar bagi Kementerian Pendidikan dalam Belanjawan 2023.  Anwar berpandangan bidang itu melahirkan cabang ilmu lain seperti ekonomi, kemampanan, ehsan dan rahmah. "Ada sekolah yang perlu tandas tu masalah kita. Berapa jumlah yg perlu diperlukan. Tandas rosak bumbung bocor. Tahun ini sahaja sejumlah RM1.4 billion diperlukan bagi menyelesaikan isu tandas selain atap bocor. Bagaimanapun, kita mempunyai masalah kewangan, tetapi kita masih mencari peruntukan. "Ketua Setiausaha Negara ada. Saya ingin tindakan segera. Saya panggil semua pegawai daerah seluruh Malaysia untuk tumpu ke sekolah dan mengambil tindakan segera bagi menangani masalah itu," katanya pada Majlis Apresiasi Guru-Guru Negeri Sembilan 2023 di sini.Dalam perkembangan lain, kajian bagi semakan semula skim gaji dan persaraan termasuk warga pendidik akan dilakukan dalam beberapa minggu lagi dan dijangka mengambil masa enam hingga lapan bulan sebelum ia dapat diselesaikan.  Anwar berkata keputusan kajian itu akan dibentangkan kepada Jemaah Menteri untuk diluluskan."Sepatutnya minggu depan saya akan mempengerusikan Mesyuarat Kaji Semula Sistem Persaraan dan Penjawat Awam. Ia sepatutmya dikaji setiap 10 tahun. Kajian terakhir adalah pada tahun 2012," katanya.Turut hadir pada majlis itu Menteri Pendidikan Fadhlina Sidek.


Pengikut ajaran sesat 'SiHulk' di New Zealand akan diburu

SELANGOR, 27 Julai- Jabatan Kemajuan Islam Malaysia (JAKIM) sedang bekerjasama rapat dengan pihak Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) bagi membanteras ajaran sesat 'Si Hulk' terus menular.  Menteri di Jabatan Perdana Menteri (Hal Ehwal Agama) Datuk Dr. Mohd Na’im Mokhtar berkata, bantuan Polis Antarabangsa (Interpol) turut diperlukan bagi menjejaki penganut ajaran itu yang disyaki menetap di New Zealand. Meskipun sedang dalam pemantauan pihak berkuasa, pengikut ajaran tersebut semakin berani menyebarkan klip-klip video yang memesong akidah di media sosial."Saya kerap berurusan dengan Ketua Polis Negara Tan Sri Tan Sri Razarudin Husain; Timbalan Ketua Polis Negara Datuk Ayob Khan Mydin Pitchay untuk untuk memantau kumpulan yang membawa ajaran SiHulk."Saya fikir mereka ini tidak berada di dalam negara, kerana boleh dikenakan tindakan. Jadi saya serahkan kepada PDRM dan Interpol," katanya selepas menghadiri Majlis Konvokesyen Darul Quran JAKIM kali ke-31 di Kompleks Darul Quran Kuala Kubu Bharu, di sini.Datuk Mohd Na’im turut menasihat pengguna media sosial untuk berhenti menularkan klip-klip video tersebut dan terus melaporkan kepada pihak berkuasa.  Sebelum ini, laporan akhbar menyebut dianggarkan hampir 150 pengikut 'SiHulk' sudah melarikan diri ke New Zealand bersama-sama dengan ketua ajaran sesat itu, Suhaini Muhammad.